text:
Bubakar Jallo Teli: Mande Afrik Ruttata Teddungal Koolaaɗo mum Kuuɓal Garwaniijo?
Ko ñalnde Mawbaare (Talaata) 1 Mbooy (Mars) 1977, he saanga beetawe, Koolaaɗo Kuuɓal Fedde Ngootaagu Afrik garwaniijo o maayi he nder dummbirdu 52 to Camp Boiro, Konaakiri leydi Lagine (la Guinée).
Duuɓi cappanɗe nay e ɗiɗi (42) njawtii caggal ko ɗum waɗi, kono sukaaɓe Afriknaaɓe heewɓe nganndinaaka holi oo ɓiyɗo Pullo, gorko Afriknaajo, kaɓanaaɗo ngam rokkitde Afrik jeytaare e ndimaagu mum. Hare hakkilantaagal e ñeeñal nde o sippiraa he nder batuuji winndereyankeeji, ɗi he nder mum en hay añɓe makko ene keɓtini haayaneede mo konngol e laaɓtude makko jiyanɗe. Darnde makko he mahde ngootaagu leyɗeele Afrik ngam haa mbaawa tabitin’de nguun ndimaagu e ndeen jeytaare ko huunde seedtinnde.
Allajji Bubakar Jallo ɓurɗo lollirde “Jallo Teli”, sabu ko kanko njiɗɗen haalde, jibinaa ko he hitaande 1925 to wuro ene wiyee Poredeka he nder Fuuta Jalon, walla ko woɗɓe noddirta hkaakunde Guinée.
Hono no kala ɓiyngel pullo ni, walla mbiyen tan juulɗo, nde o dañi duuɓi jeegom o naatnaa duɗal Quraana, ɓooytaani o naatnaa duɗal Farayse ɗoon he Poredaka. Chef (seef) de Canton o teskii ngel cukalel e welde hakkille e heewde himmi o hirjini ngel e jokkude jaŋde e tiiɗnaare.
Hol Mo Woni Bubakar Jallo Teli?
He 1940, taw omo yahra e duuɓi sappo e joy o naati duɗal hakkundeewal to wuro Maamu, taw jibnaaɓe makko eggii koɗtoyii wuro ene sara Mamu ene wiyee Teliko. Ɓooytaani caggal ɗuum, he wasiya seernaaɓe makko Faraysiyankeeɓe, o neldaa Konaakiri laamorgo leydi Lagine. O jokkoyi jaŋde makko to duɗal biyetenoongal l’école primaire supérieure gontayoowal Lycée Classique de Donka.
Jallo Teli fof e welde hakkille e jaɓde janngude, ɓennaani he ƴeewndooji seedanfaagu Bakkaaloreya ( Baccalauréat). Eɗen ciftina noon wonnde ko he 1950 Lagine fuɗɗii meeɗde dañde keɓɗo nguun seedanfaagu.
Hono no ɓiyɓe Lagine, haa ɓuri teeŋtude e Fulɓe ɓee, ɓe jibinaaɓe mum en ene ceɓori seeɗa to bannge dañal ɓee fof ni, Bubakar Jallo felliti jokoyde jaŋde mum Dakaar, laamorgo Afrique Occidental Francaise (AOF), hono no hiirnaange Afrik he les njiimaandi Farayse wiyetenoo he ngaan saanga. Nde o yettii Dakar o naatoyi duɗal William Pointy de Sebikotane. William pointy sosanoo ko he 1903 to Ndar (St. Louis Senegal), kono he 1912 ngal egginaa ngal faatiraa Goree, duunde tokesere he nder maayo-Geej Ndakaaru. Ko he maggal ɓiyɓe Afriknaaɓe jooma barkeeji en ɓee e wonoyooɓe suɓaaɓe hiirnaange Afrik ɓee kebletenoo. Ɗoon ne kadi koreeji makko ndonki waawde walludemo no fotiri nii, ɗuum woni sabaabu jaŋde makko ronki yahde, o ronki yawtude he ƴeewndooji Bakkaaloreya (Baccalauréat) kono o dañi naatde he ligey laamu (administration) koloñaal. Ɗuum wonnoo ko 1946 taw omo yahra e duuɓu 21.
Nde Bubakar Jallo Teli gollatnoo he nder ko wiyetenoo ndeen, “liggeyaaji kuuɓtidinɗi laamu huuɓtidinngu hiirnaange Afrik farayseyanke ( services généraux du gouvernement général de l’Afrique occidentale française)to Ndakaaru ndee, o nani suka gooto Faraysenaajo mo o gollidatnoo ene wiyee Pierre Cros, ene haala wonnde neɗɗo ene waawi dañde golle he laamu koloñaal hee ɓurɗe ɗe ɓe ngoni he mum ɗee faayodin’de so oon tigi rewii he duɗal Ecole nationale de la France d’outre-mer (ENFOM).Ɗuum noon kadi gasata laataade tan koo tawa oon tigi ene mari seedanfaagu mum Bakkaaloreya, kadi ko maa yaha Paris ko toon janngoyta.
He hitaande 1946-47 Jallo Teli ruttii duɗal lycée Ndakaaru ngam waɗde ƴeewndo Bakkaaloreya, o ɓenni he daawe ɗiɗi ɗee kala, gadanal ngal e battindiingal ngal kala. Ene jeyanoo e seernaaɓe jannginɓe mo he ngaan saanga, biyeteeɗo Jean Suret-Canal gooto e terɗe lannda Communist Farayse, mo eɗen teskoo wonnde, caggal nde Lagine heɓi jeytaare mum, ko toon jooɗtoyi ene janngina hayso tawii ɗuum welaano leydi Farayse.
Nde Jallo Teli heɓi seedanfaagu mum o fayi Farayse. Nde o yettii toon o winndii he duɗal jaaɓi haaɗtirde Paris, senngo jojjannde e gannde faggudu ( Faculté de droit et des sciences économiques) gonnongal he nokku biyeteeɗo place du Panthéon he nder leegal latin.
He tuma nde Bubakar Jallo Teli janngata ngam heɓde seedanfaagu mum licence de droit et science Economique ndee, omo heblanoo kadi ƴeewndooji ngam naatde he duɗal jeynoongal sabaabu garaangal makko Farayse ngal (ENFOM).
He 1951 Jallo Teli heɓi seedanfaagu mum he jojjannde (ñaawoore) e gannde faggudu, kadi o ari go’aɓo he ƴeewndo “B” ngo Ecole National da la France d’Outre-mer (ENFOM), keertoraangal wonan’de sukaaɓe gollanooɓe laamu gal. Eɗen ciftora Jallo Teli ummotonoo Senegaal ndee omo ara Farayse ko he ndiin mbaydi o arno. Hayso ko ɓuri heewde e almuuɓe so naatii ngaal duɗal keewi yahrude ko senngo “Administration General” ne, Teli kanum suɓii ko yahrude bannge ñaawoore (Magistrature). Nde o yalti duɗal ENFOM kanko e janngidiiɓe makko he haralde 1951-53, o nawaa magistrature outre-mer, tuugnaade he suɓngo makko. O nomaa lomto (substitut) Procureur de la Republique to tirbinaal kalaas tataɓo mo Thies (Cees), Seneegal, cosanooɗo ko ɓooyaano, kono o ɓooyaani ɗoon.
Nde Bubakar Jallo ummi Cees o adii won’de ko Gardinaaɗo Gollooɓe (chef de cabinet) Haut-Commisaire de l’AOF to Dakaar he 1955. Caggal ɗuum o ƴami lefol won’de koolaaɗo kuuɓal AOF o heɓi. Ko he Seeɗto (Avril) 1957 o fiilaa ngool lefol. Ɗuum waɗiimo, he ngaan saanga, Afriknaajo ɓurɗo toowde he nder laamu koloñaal Farayse he Hiirnaange Afrrik. He lewbi 18 ɗi o waɗi he ngaal gollal ɗii, addaniimo ɓeydaade faamde mahanteeje dawrugol ko wiyetee “type parlamentaire” ko. Ko toon kadi o yiytondiri e Ahmadu Seyku Tuure e heewɓe e kaadareeɓe Afriknaaɓe jogorɓe wonoyde janngo ardiiɓe leyɗeele mum en walla kam sippirantenooɓe leyɗeele mum en to bannge dawrugol ko wayno:Léopold Sédar Sengoor, Félix Houphouët-Boigny, Lamine Guèye, Modibo Keïta, Fily Dabo Sissoko, Jibo Bakari Hammani Joori, Ouezzin Kulibali e woɗɓe.
Jeytaare Lagine e Ruttanaade Ngenndi mum
Ñalnde 28 Silto (Septembre) 1958 Laginenaaɓe heewɓe cuɓii “alaa” hono Seyku Tuure e lannda mum (Parti démocratique de Guinée) mbasiyirinooɓe ni, he toɗɗe ɗe De Gaulle yuɓɓinnoo ngam waylude doosɗe ngenndi Farayse he ko yowitii e jeytaare leyɗeele Afrik gonnooɗe he les njiimaandi mum ɗe.
Nde Lagine suɓii jeytaare ndimaagu mum, geɗal ɓurnongal himmude ɗo Seyku Tuure ɗo, wonno ko naatgol Guinee he Fedde Ngootaagu Dowlaaji, mbele maa jeytaare Lagine heɓtine he nder dowlaaji aduna ɗii kala. He ngaan saanga taw Jallo Teli ne ɓamii pellital artude Lagine, ngam addude ballal mum e karallaagal mum ngam ɓamtaare ngenndi mum. Ndi ngenndi ngonndi he kesam-hesaagu jeytaare mum, hatojinndi e he mbaawka kala gooto e ɓiyɓe mum ngam ɓamtude e suutude ɗum mbele maa waaw dañde palaas mo haan’di o he nder renndooji leyɗeele dime. Seyku Tuure ene anndi mbaawka Jallo Teli he kattanɗe waawde wallude Lagine haa naata he Fedde Ngootaagu Dowlaaji. Nde o arti Guinee Sayku halfinimo dogde he ɗuum. Jonte seeɗa pawii heen Jallo Teli dañi wune,Guinee jaɓanaa won’de tergal he nder Fedde Ngootaagu Dowlaaji (FngD), hayso tawii Farayse ene haɓotonoo mbele ɗuum ene waasa won’de.
Tuggude he 1958 haa 1964, Bubakar Jallo Teli wonii jooɗaniiɗo leydi Lagine to ñiiɓirde F.Ng.D to New York kad he hakkunde hee o wonii Ammbasadoor maɓɓe to Washington, laamorngo Dowlaaji Dentuɗi Amerik. Nde Jallo Teli yettii New York ɓooytaani o woni hoodere yiytiniinde he nder goomu Afro-asiyatik he. Sabu makko won’de ɓelɗo ƴiiƴam, moƴƴo jikku kadi jaawɗo woowde addaniimo faggaade yiɗɓe hay he nder yimɓe ɓe o seertunoo yiyannde. He nder winndannde yaltunde he jaaynde New York Times ñalnde 21 Morso (Juillet) 1964 omo siforee heen wonnde: “Ko o juulɗo keɓɗo innde (moƴƴere) he Fedde Ngootaagu Dowlaaji he duuɓi 6 jawtuɗi ɗii sabu makko won’de kaɓanteeɗo jojjannde ɓaleeɓe Afrik ko aldaa e mettere. Ko Alhajji (hayso o huwtortaako ndeen innde) sabu makko yahde Makka he 1956. O meeɗaani yahrude caggal he ŋatre makko wonnde maa leyɗeele Afrik fof keɓa jeytaare mum en timmunde, kono o wonaa kaɓeteeɗo tan he dow meere taw koɗo haanaani. Moodi Jallo wonaa tan kurmaaɗo, kono kadi ko jiɗaaɗo hay e nder yimɓe ɓe o haɓatoo kuule mum en ɓe.”
Kulhuli Seyku Tuure e Hoolkisaare mum he Jallo Teli
Hayso Jallo Teli seeraano e hollirde fiɓnde mum he jeytaare Lagine walla boom leyɗeele Afrik fof e kuuɓal, kadi e gollaade les Seyku Tuure ngam yettaade he ndeen fayndaare ne, Seyku kanum seeraano e jogaade kulhuli he oo ɓiyɗo Ginenaajo, mo ɓayre mum he nder renndooji aduna hee kala, nana wirnamo he naange. Ndeen hoolkisaare walla mbiyen ɗaam kiram waɗi, kala nde diisnodiral to FNgD he won e toɓɓe yonti, Seyku heewi ko neldude neɗɗo goɗɗo ummoriiɗo Konaakiri ara ardoo sate Lagine, diwamo kanko jooɗaniiɗo ɗoon leydi Lagine o, ɗuum fof ko ngam yiɗnoode wirnudemo. Eɗen mbaawi kadi ɓeydude heen wonnde Seyku meeɗaani woppude Jallo Teli wellitii. Kala ɗo oon ene yaha o waddat e mum ballidiiɗo (assistant), mo e jaati, wonaa hay-huunde ko wonaa ñukkintooɗo mo, kala ko eji e makko nawtana ɗum Konaakiri.
Gonaangal Jallo Teli Amerik addanii ɗum faggitaade karallaagal kadi rokkiiɗum fartaŋŋe waawde hollirde ñeeñal mum e hakkilantaagal mum,haa ɓuri teeŋtude noon he nder golle goomuuji. Ene jeyanoo e toɓɓe ɓurɗe soklin’de mo, hono no mbiyɗen ni, ko yowitii he jeytaare leyɗeele Afrik kadi e toɓɓere kiiɓal ɓaleeɓe (aprtheid) he nder Afrik Worgo sabu wonnoode mo hooreejo goomu kalfinaaɗo haɓaade kiiɓal (apartheid). Ko ɗiin dukooji gulɗi he dow tirbinaaji FNgD njey sabaabu leyɗeele Afrik keewɗe keɓti ndimaagu mum en he 1960.
Darnde Bubakar Jallo Teli he Cañgol Ngootaagu Afrik.
He 1963 nde Fedde Ngootaagu Afrik sosaa ndee, koolaaɗo kuuɓal ene yiylee, hakkillaaji fof ndogi ko fayde he Jallo Teli. O falaama koolaaɗo kuuɓal Fedde Ngootaagu Afrik lawbi ɗiɗ, kono he 1972 nde o ƴamti lefol ngol he batu jooɗinoongu Rabaa (Marok) o ɗaftaa, taw saabi ɗum ko laamɗo leydi makko e hoore mum,Ahmadu Seyku Tuure, luutndaade mo. Gila e fuɗɗoode, eɗen nganndi, Seyku ko luutndinooɗo waɗeede mo Koolaaɗo Kuuɓal, sabu tan añnoode yiyde neɗɗo jom martaba bayɗo hono no Jallo Teli ni, ene wona hoodere nde mbeelu leydi Gine ko he mum ndaaratee caggal leydi. Kono sabu ñeeñal Jallo teli, karallaagal mum he ko yowitii he diisnondire e woowde mum termondireede e sirlondireede, yantude e ballal yimɓe heewɓe jooma en tiiɗndi en, ko wayno Ayle Salaasi, ɓeydii teeŋtin’de mbaawka makko ka aldaa e guli, addani Seyku yolbin’de junngo mum.
Ngaanumma
Nde Jallo Teli ɗaftaa lefol mum ndee, sikke alaa, jooɗtiima ko juuti omo miijitoo e hol ko wonata janngo makko. Caggal nde o fiila ɗii leppi teddungal toowɗi, alaa ko haɗi, tawat ɓernde makko ene wooɗee dañde kadi posto toowngo ngo jaŋde makko e maartaba haandi. He oon tuma o jokkondiriino e Kurt waldheim, gonnooɗo Koolaaɗo Kuuɓal Fedde Ngootaagu Dowlaaji (l,ONU), kono he ngaan saanga Waldheim alaano hay posto gooto mo waawi tottude kowhowo potɗono Jallo Teli ni. Luutndiiɓe Ginenaaɓe wonɓe caggal leydi ɓee ne ƴamiino mo e yiɗde mbele omo heddo caggal leydi o ardoo luutndiiɓe laamu Seyku (chef de file de l,opposition en exil), kono ɗuum hawranaano mo.
Caggal oon nguumu-ngaama yantude kadi e kirjingol Seyku Tuure yoo artu Guinee ɓe liggodoo o felliti hootde. Sikke alaa, Jallo ene anndi Sayku yiɗaa ɗum, kadi omo anndi Seyku hannde way ko hono no mbaroodi taalnaandi ni, ko gontuɗo laamɗo baroowo, mo alaa hoolaare e hay gooto. Nde o ɓami pellital hootde ndee yimɓe heewɓe kajimoomo, ene jeyaa e ɓeen, jooma-suudu makko Kajjatu Jallo mo o resondirnoo gila e ɓe njannga to Farayse.
Jaagorgal Kalfinaangal Ñaawooje
Eɗen ciftora wonnde Jallo Teli heblaa ko he gannde jojjannde walla mbiyen ñaawoore (droit), ko ɗuum waɗi nde o arti Guinée tan Seku nomimo ko Jaagorgal Kalfinaangal Ñaawooje. O wonii heen tuggude nde o art he 1972 haa 1976. He ngoon posto kadi o addi heen karallaagal timmungal e pellital gollaade ngal o anndiraa ngal. O wayli kuule leydi (code civil) ɗee, o itti ɗum en e ɗe ɓe ndonnoo e laamu koloñaal Farayse o wiɗti ɗum en kanum en fof kuule Ginenaaje. O naati kadi he lannda mbajja ka (Parti Démocratique Guinéen), wonnoka he jappeere ko aldaa e pooɗondiral. Hono kaadareeɓe lannda kaa fof ni, saha kala omo yaha he nder dowriiji he ngam daronoyaade lannda ka, kono kadi no kala kaadareeɓe leydi ndii kala ɗo yahi ko deenaaɗo o alaa wellitaare, o waawaa yaltude leydi ngam ɗannaade.
Complot Peul
Huunde wontunde aada Seyku Tuure, duuɓi seeɗa tan caggal nde o yaltini Lagine he less njiimaandi Farayse o rokki ɗum jeytaare timmunde, ko waɗtude kala luutndiɗomo walla tan mo hoolkisi, o sasana ɗum takkare. O takka joom mum wonnde yiitaama ene fewjana jamfaade mo liɓa laamu makko. Nde ɗuum waɗi fof kadi, ɓeen so njaggaama keewi ñaaweede warngo pelle walla mbarde heege e ɗomka.
He ngol laawol Seyku Tuure takki ko Fulɓe, kono goonga oo tan ko Jallo Teli o meerotonoo.
Ñalnde 18 Morso (Julliet) 1976, Jallo Teli hiirtodiima e Ahmadu Seyku Tuure to galle laamorɗo to, kono yeewtere maɓɓe kasi ko he ɗii konnguɗi:
“Teli laare am, miɗo jogii kaliteeji ɗi alaa e sago teskoroɗaami ɗum en. Mi jaɓataa betteede few…’ Hooreejo, hol jiɗɗo bettudema? …Jiidal Jam Teli!”
Mon cher Telli, j’ai au moins une qualité qu’il faut me reconnaître, c’est de ne jamais me laisser surprendre…
-Mais qui veut te surprendre, Président?
-Au revoir Telli! Seyku Tuure
Ko he oon jamma 18 ene jofi 19 lewru Morso 1976 Bubakar Jallo Teli nanngaa he nder galle mum faarnaa Camp Boiro. Ñalnde 24 Morso (Julliet) 1976 Jagorɗe ɗiɗi goɗɗe, Alfa Umar Bari e Aliwun Daraame ne nanngaa wonndude e majistaraa gooto ene wiyee Sileyman Si-Sawaane, e Kumaandaa kooniŋkeeɓe Lamine Kuyaate ene wonndi e Liyetnaa Alhasan Jallo. Kamɓe fof ɓe cokoyaa Camp Boiro.
Hayso Seyku ko cosoowo takkere ne, kala mo o nanngi ko ma o waawna ɗum qirlaade ko waɗaani mbele ma o dañ e mum hujja. Ngam ɗuum gasa laataade, feere nde ɓe kuwtortoo ko waɗde oon tigi he ko ɓe noddirta “Diet Noir”. Ɗuum woni haɗde joom mum ñaamde e yarde haa ɓanndu mum losa, ɓe nawa ɗum he ko ɓe mbiyata “cabine technique”, ɓe maasa ɗum kuuraŋaaji he terɗe mum jaɓa qirlaade ko takkaa ko.
Hakke ballɗe sappo e jeenay (19) ɓe etiima haalnude Teli e ɓe ndonki, kono nde juutnoo ɓe mbaawtiimo o jaɓi taraade ko mbinndi ko. Wonnde ko o badduɗo maalde e CIA, ko Henry Kissinger e hoore mum o haaldi, kanko e yahdiiɓe makko e ɓe liɓa laamu seyku, o laamo ɓe pirta rewolisoŋ o, ɓe tafa guwernamaa keso newnanoowo “occident” hiilnaade ɗoon nafoore mum. Ñalnde 22 Juko (Août) 1976 o jaŋtii ɗum fawaa he rajo yimɓe fof keɗii wonnde Jallo Teli kay qirliima ko piɓnooɗo jamfa. Kono he nder Guinée taw yimɓe fof ngowtii Seyku e pewje mum.
He nder dummbirde he seedtaama wonnde o hollirii toon cuusal, pellital, kono kadi won’de diineyanke e sellude makko fiɓnde he Allah. Hay ko o woni he nder dummbirde ko omo winndondiratnoo e Seyku Tuure ɓataakeeji ngam hollude yiyannde makko he mbayliigu dawrugol waɗatnoongu he nder leydi hee e ngaan saanga, hayso tawii Seyku kanum kala nde winnditii ko takkude mo o wonnde o jamfiima rewolisoŋ ginenaaɓe o yantii fedde añɓe yimɓe Lagine.
Ñalnde 12 Colte (Février) 1977, Jallo Teli e yoga e wonndiiɓe mum mbaɗaa kadi he “Diet Noir”, kono e ngol laawol ko heen ɓe keddii. Nde Jallo Teli maayi ñalnde 1 Mbooy 1977, wiyaama, ɓe ngari ɓe taƴi e makko husere ngam huwtoroyaade ɗum he dabare maɓɓe. Caggal ɗuum ɓe ndenndini maayɓe ɓee fof ɓe ubbi ɗum en he ngaska ngoota taw ɓe njuulaaka, ɓe kasnaaka, ɓe ndokkaaka hay hakke gooto maayɗo juulɗo. Nde ɓe ngayni ɓe duppi kaake mum en. Hay ko Seyku maayi ko koreeji maɓɓe ndonkii holleede ɗo ɓe ubba. Duuɗi 7 caggal ɗuum he lewru Mbooy 1984 Seyku Tuure maayi.
Hono no Andre Lewine siftiniri en ɗum nii, nde laamu kesu nguu ari qirrima ɓeen maaynooɓe e majjunooɓe he nder dummbirɗe Seyku Tuure ko tooñanooɓe pawaa fenaande. Ɓi inniri Bubakar Jallo Teli Kallu mawɗo ( boulevard), kadi defte mbinndaama he maayde Jallo Teli, goomu miijitigol (club de réflexion) ƴettii innde makko he 1996, fondation Jallo Teli sosaama he 1998, njeenaaje ( prix) Jallo Teli ndokkiraama to UNESCO, kono Afrik e kuuɓal haa jooni renndaani rutti teddungal oon gadiinooɗo won’de kulaaɗo mum kuuɓal.


c: text/html

text:
Hol eɓɓanɗe ngam haɓaade ñawu Koronawiris ?
Saakitaama ñannde : Hesɗintinaama ñannde :
Hono mbatten haa kisen e ñawu Koronaawiris ? Hol safooro ? Ɗum fof enn kaalino e jeewte taaɓiiɗe ɗee. Hannde noon kucceten ko e eɓɓooji pewtuɗi e ñawu ngu.
To Burkina Faaso, suka biyeteeɗo Inusa Dao, feewni sooɗorgal (lootirde) ngal ganduɗaa joomum ene sooɗoo haa joofna tawa memata sooɗorgal ngal e jungo mum.
Men kaal haala eɓɓande ɓiɓɓe leydi Senegaal ɗanniiɓe e dow yidde artirde temedde ɗiɗo gollooɓe e batte safaaru.
Sen keddiima e ɗanniyankooɓe ɓe haa jooni men njokkondir e biyeteeɗo Hasan Dao. O jooɗi ko to dowlaaji dentuɗi. Eɗen gandi hannde ko toon limoore araaɓe ñawu ngu ɓuri heewde. Ma o haal hono ɓe guurdi e oo ñaw.

robotstxt: allowed

filter: keep


text:
Duɗal Buuɗal Yurmeende yuɓɓinii yeewtere pinal fattamlamre ñalnde 29 seeɗto 2017 to PK 8 e gardagol Saalif Soh. Wonaa ngolɗoo laawol woni gadanol duɗal ngal yuɓɓinde dillere waynde hono nii. Tuggude e nde duɗal ngal sosaa ñalnde 5 lewru mbooy 2013, hitaande fof engal yuɓɓina ko fulɓe ena mbeltoroo. Hikka noon, ngal suɓii ko ndeeɗoo tiitoonde : « Yeeso e ngaddinaaji Pinal Fulɓe( ngaynaaka) ». Yeewtanta ngal ko Gelongal Fuuta lollirɗo Njaay Saydu Aamadu mo Jiinge jeeri Tummbere.
Tuggude e juulal tiisubaar haa takkusaan juulaa nde golle ɗee puɗɗii ndee, sukaaɓe ɓee ngoni ko e kebungal. Kala ko ɓiyi pullo ena ñaantortonoo walla suɗortonoo, faɗɗa, gila e gaaɓgol, jawo, hootonnde, cakka, tengaade, cokdi e puuɗdi, njiyaama e dingiral ngal. Ko noon ne kadi cuɗaari kaggu e ngaafu debbo pullo ɓeydiri ŋari e faayiida kikiiɗe oo nde tawnoo ko ngaynaaka woni njaatigi kewu nguu.
To bannge njuɓɓudi dingiral ngal waɗaa ko e juuɗe suka laaɓɗo reedu, laaɓtuɗo golle, mo yimɓe fof njeeɓata gonal mum, njonaa timmal mum ena wiyetee Ɗaahiiru Galo Bah lollirɗo Almudel. Hiirde ndee hurmbitiri ko alquraana e ɗemngal Maysuur Bah. Rewi heen ko seppo ganni. Ngoon holliri e jaati ko nguurndam gaynaako e kuutorɗe mum. Caggal ɗuum, hakkillaaji kooti e jahɗo mo haastaaka hono Mammadu Demmba Sih, neldi mo duwaaw, kanko e denndaangal maayɓe juulɓe. Rewi heen ko jimol Duɗal Buuɗal Yurmeende e daande welnde Binta Haaruuna Soh. Bah Aadama Mammadu, teddiniraaɗo kikiiɗe oo waɗi haalannde naatnde e hakkillaaji caggal nde hooreejo fedde ndee rowi hono Deddi Bellel Soh. Ko ɗoo woni hankadi ɗo gorle ngarti e Gelongal Fuuta e yeewtere mum.
Yeeso e ngaddinaaji Pinal Fulɓe(ngaynaaka)
Hade jeewtoowo oo jolde e nehaande yeewtere ndee, adii tawo ko sifaade Leñol Fulɓe e sawaawo maggol gila Misira haa e Daande Senegaal e no Pinal ngal yuɓɓiri :
- Njubbannde e Daartol Fulɓe
Fulɓe ko leñol kaalowol Pulaar to bannge hirnaange, Fulfulde to bannge funnaange, ɓurngol saraade e nder Duunde Afrik wonande leƴƴi keddiiɗi ɗii. Engol tawee e nder 24 leydi e nder doŋre Afrik, ko wayi no Muritani, Senegaal, Gammbi, Gine Bisaawo, Gine Konaakiri, Mali, Burkinaa Fasoo, Niseer, Niseriyaa, Kameruun, Caad, Siraa Lewoon, Somali, Sudaa, Centar Afrik, Togo, Benee, Ecoppi haa e Eritere. Haawnaaki tawa won ɗo ngol filtata banngeeji goɗɗi kono ko e nder ɗeeɗoo leyɗeele ngol ɓuri jaalɗaade.
Fulɓe ndaroyiima hannde to bannge keewndi e 82 miliyoŋ walla tati aadee. Fulɓe ko leñol ɓooyngol saɗne. Ko ɗuum jeyi sabaabu wiɗtooɓe heewɓe ena luurdi e asli maggol. Ɓurɓe heewde ɓee noon mbaɗi ngol dawi ko Misira. Deftere Professeur Abuu Bakri Muusaa Lam “gila Heli e Yooyo haa Fuuta Tooro » ena seedtoo ɗuum. Binndi wiɗtooɓe mawɓe wayɓe no Sheek Anta Joop e Tewofiil Obennga kadi luurdaani heen.
Nde ngol feri Misira, ngol rewi e jeereende mawnde Sahara, fotde dumunna juutɗo seeɗa. Ngol ɗacci ɗoon ɓarakke maggol e nder wimmbalooji kaaƴe ɗo ngol koɗnoo. Ko ɗee ɓarakke woni ko wiyetee e ɗemngal farayse: peintures rupestres. Ko e ɗeen ɓarakke haa hannde, woni ɗo alkule kuutorteeɗe hannde e binndol ɗemɗe winndere ndee, ƴoogaa. Henri Lothe, Teophile Obénga, Seek Anta Joop, Mustafa Booli, Mammadu Sammba Joop Murtuɗo e Abuu Bakri Muusaa Lam ena ngooŋɗini ɗuum.
Ngam hollude ɗo cawaaje Fulɓe ndewnoo e nder doŋre Afrik, Arɗo Jeeri ena wiya e nder yimre “ Pullo, holi aan?”:
Ko miin woni taanoo Buytoori pernooɗo funnaange, ferani Niil
Ko mi Fiiraawuuna cuɓinooɗo hoɗorde e Tebes e to Memfiis.
Mi ɗaccii ɓarakke e Nibi e to belgol Rifte
Mi rewii e Darfuur, mboɗo yaaɓani Baafuur
Mi taƴtii Sahel, funnaange e hirnaange, Niil haa Senegaal.
Ko miin woni Boɗaajo to Niiseer, Caad e to Sudaa, mo gerewol cinkangol
Ko miin woni Bolaaro Maasina, Jaalaalo Kinndi, joom gaawe tookaaɗe
Ko miin woni Girlaajo Haayre, Nduyeejo to Fuuta Jaloŋ, jooɗotooɗo e Jappeere, hakkunde Batu Mawngu, fiilee Lefol ŋarɗungol
Ko miin woni Pereejo Ferlo, pernooɗo haa yanoyi e powle Benuwe.
E sahaa mo ɓe ngoni e Jeereende Sahara, ɓurnoo tabitde to bannge golle ko nehgno kulle, sehngo kaaƴe, remru, waaño walla awo e ɓogguru ɓiɓɓe leydi. Nde ɓe ngummii e nder jeereende Sahara haa no ɓe ngardi haa e daande Maayo Senegaal ko daawal juutngal. Ko ɗoon golle goɗɗe ɗee coɗaa heen walla njuɓɓudi ndii ɓeydii yaajtineede. Geɗe faggudu ɗee ɓeydii, fannuuji goɗɗi naattinaa heen ko wayi no tafngo(tawi jamɗe njiytaama), cañu, mahngo, ɗatngo, sehngo haa e geɗe denndaaɗe ko wayi ndema e njulaagu. Ko ɗuum addi miijo fanninde golle haa ɗum jibinoyi kinɗe. Ɗeen kinɗe noon addi ɗumen ko feccere golle ngam jokkondirde e timmondirde ngam tafde njuɓɓudi renndo moƴƴiri. E teskaade won e kinɗe ɓuri jaalɗaade ko to bannge hirnaange duunde ndee, haa teeŋti hakkunde Muritani e Senegaal e nokku biyeteeɗo Fuuta Tooro oo e ko askitintoo e mum.
Ko njeñtudi ɗeen kinɗe e jotondiral e timmondiral hakkunde majje, ko e dow ɗuum Pinal leñol ngol mahaa. Ɗum yiɗi wiyde haa hannde ko Pinal leñol Fulɓe ko njoowaandi, wonaa njeñtudi hinnde wootere.
- Hol ko woni Pinal?
Helmere Pinal, e humpito men, ena jogii sifaaji ɗiɗi: Pinal Neɗɗo e Pinal Leñol
- – Pinal neɗɗo ena fira denndaangal humpitooji walla gannde peertinooji hakkille, ɗe neɗɗo mari ummoraade e jaŋde, ɗanngal walla e keɗtagol.
- – Pinal leñol firta ko denndaangal aadaaji e jikkuuji ɗi leñol ena heptiniree tuggude e njuɓɓudi, ɗemngal, doosɗe, aadaaji, woɗaaji, diine, ñamri, horɗorde, kadduki haa e ñeeñal(fitiram-gollaagu e naalankaagal). Haa ɓeyɗoo laaɓde, mbiyen Pinal woni jelogal leñol. Ko kañum seerndata hakkunde leƴƴi jiiduɗi guri ɓalli. Ko ooɗoo fannu ɗiɗaɓo njiɗ-ɗen joofaade e nder ndeeɗoo yeewtere.
- Pinal Fulɓe
Pinal fulɓe ko njoowaandi. Ko njeñtudi denndaangal kinɗe ɗee ngollii walla mahi ngal. Ko kinɗe ngoni doosɗe renndo ngoo, wootere heen fof ena jogii heen tugawal walla tuufeere. Kinɗe Fulɓe ko 13, mooftuɗi cuuɗi, galleeji e pooye.
Renndo Fulɓe ena waawi fiyreede yeru no lekki ki cate 13, fooɓre e ɗaɗi. Cate ɗee ngoni Kinɗe ɗee, fooɓre ndee ko Ɗemngal, ɗaɗi ɗii ngona Pinal ngal.
Haade en mbaawaa haaldude ɗoo denndaangal kinɗe ɗee, wootere heen fof ko addi, alaa e sago tan cuɓo-ɗen yeeso wooto e nder gaddinaaji Pinal Fulɓe, jeyi sabaabu heertinde yeewtere men hannde e Ngaynaaka ko sabu Almuɓɓe Duɗal Buuɗal Yurmeende njahri ko oon fannu.
Tesko-ɗen wonde:
- En kaalaani Ngaynaaka ɗo sagata Pullo tuggotoo gaawal, sinndoo njuulaawi walla jaasi, wakkoo hudusuru, rewa e nayi.
- En kaalaani ɗo debbo Pullo hoccata ɓirdugal, daasa daɗol, tiindoo e dammbol walla e hudum ñalbi ngam hoontinde.
- En kaalaani ɗo kadi no ganndo Pullo soñtinirta dabaaji, yiɗtinirta gañnooɗi walla haayortoo caliiɗi.
Njiɗ-ɗen joofaade ɗoo ko no ngaynaaka ardi e sirluuji e seremelleeji jahdooji heen ngam udditande yontaaji hannde ɗii boli wiɗto, teeŋti e wonɓe e teeru walla jibinaaɓe to woɗɗi Nehaande mumen Yummaare.
Iwdi Nagge
Hade ngaynaaka woodde ko maa jawdi woodi tawo. Fulɓe ngadii nehde e jawdi ndariindi ko Nagge. Nagge ummii ko e ndiyam e kawraangal denndaangal haalooɓe ko fayti e iwdi walla e asli nagge:
- Lawɓe mbiyi, hay so teeŋtinaani iwdi nagge:“ ko lawɓe ngaddi nayi kono ko Fulɓe aynaaɓe naftorii…. Labbo dikko, Pullo Sammba, Bammbaaɗo Demmba. Jelliŋeere fuɗɗi nayi, fuɗɗi ngaynaaka. Ɓirduɗe baddi, lalorɗe eeri, Mali sehi, Malaawo soodi, gawri kewndi, kosam keewɗam, arsuko e yaajeende, ñiiɓal joom-galle.
Won kadi ɗo lawɓe, haa hannde, teeŋtinta jiidigal hakkunde Fulɓe aynaaɓe e lawɓe e nder njimri mumen:
Ñalnde Pullo gaynaako e Labbo kaɓi, ɗaccee ɓe ɓammbondira, ko kañumen njiidunoo, coori mbalka e ɓirdugal, njahdi Baanoo weendu nayi, njahdi Kaaƴaa Kummba Galo, njahdi Layki e Soorokum.
- Seereraaɓe mbiyi:” ko Pullo e Seereer koɗdunoo e daande maayo ɗo Nagge fuɗɗunde ngaynaaka yaltiri e ndiyam ɗoo. Seereer oo fuunti nge haa nanngi nge, Pullo oo jaaɓni nge, waɗti aynude nge, heerorii nge.
- Tuugnaade e wiɗto ngo Arɗo Jeeri heɓnoo e Aamadu Hampaate Bah, Silitigeeɓe Fulɓe wayɓe no Arɗo Demmboo Soh to Ndilla e nder Ferlo Senegaal e biyeteeɗo Moolom Gawlo, fanniyanke to bannge asko e jiidigal hakkunde cuuɗi Fulɓe, jeyaaɗo haa hannde e oon diiwaan Ferlo, ndiiwtaani wonde nagge ummii ko e ndiyam. Ɓe teeŋtin wonde ngeen nagge ko ndurmbeele walla ndurmbeliiwe wonnoo. Ko Caamaaba(won wiyooɓe Caanaaba walla Ninkinanka) resndi nge Kuumeen.
Haa hannde e wiyde maɓɓe, nde Caamaaba resndi Kuumeen ñale ndurmbeele ngee, nge yeñii no feewi. Kuumeen ne noddi Ilo Yeladi Jaaƴe Saadiga Saŋre Boɗewal Maakama, resndi ɗum nayi ɗii. O janngi Ilo sirlu ngaynaaka e dow 12 karawal walla boowal. O rokki ɗum nande haala Kulle, kuuje e puɗi e anndude puɗi cafrooji rafiiji yimɓe e jawdi.
Ko ɗeen karaaaje walla boowe 12, ɗo Ilo jannginanoo, fulɓe tuugnii ngam toɗɗaade lebbi 12 hitaande. Caggal heblo Kuumeen e Ilo, Forforoondu, joom-suudu Kuumeen, rokki Ilo Dammbol ngol piɓle 28 e sirluuji mum.
Nde Ilo heɓi ganndal nagge, mari sirlu kulle, puɗe e kuuje, anndi ko soomi e ndowgu e ko suuɗii e leydi, ƴelliti ko ngaynaaka. Ko ndeen woni nde ngaynaaka fuɗɗii. Fuɗɗi ngaynaaka ko Ilo Yeladi. Fuɗɗi ngaynaaka ko nagge. Ko Ilo fentanaa leeɓol Fantaŋ to wiyetee Jaaɓi Jaara e nder leydi Mali e wiyde Abdul Ajiiju Jallo, hooreejo Tabital Pulaagu Mali, jeyaaɗo to Gaawi Nanee.
On njaaraama!
Hiirde ndee haaɗaani tan e yeewtere ndee, nde jokkii. Mago faytungo e jaŋde e jime jirwuɗe mbaɗaama, jime cifotooɗe ko yowitii e ɓamtaare, kaawisaaji Fuuta e duɗe ɗemɗe ngenndi am. Rewi heen ko bismaaɓe, rokkaaɓe konngi ko wayi Kaaliidu Geddaaɗo, Inspecteur Mohammedu Paate Jallo e Siley Demmba Yaajuru Bah. Ɓe cifii ŋarɗugol kewu nguu, ɓe manti suka gardiiɗo golle ɗee to bannge nehdi, neɗɗaagal e ngenndiyankaagal hono Saalif Soh (won e maɓɓe ko tolnodiiɓe baaba mum suka oo). Caggal konngi ɗii ko tinndinoore koɗdigal rewi heen. Yaayaa Njaay, gorko Mbaañ, diiri Murtuɗo Joop, jatti Hammaat Maamuudu e Hammadi Kaaliidu, toƴƴi daande. Darinooɓe e ɓe hakkillaaji mumen puɗɗinoo eggude e kewu nguu, moɗti poofaali, keɗtii e oo suka naalanke belɗo daande, jooɗɗo e ndaaratnde mo yawnaaki koltu. O deƴƴi, Almudel Bah naatani dokkirgol seedanteeje teddungal. Ko ena tolnoyoo e 12 seedantaagal rokkiraama e oo kikiiɗe.
Hiirde Duɗal Buuɗal Yurmeende waɗii faayiida. Gaagaa geɗe pinal kolliraaɗe ɗee gila e coñce haa e kuutorɗe, pelle Yiɗɓe Diɗɗal, Lappol Yaakaare, Jaalal Pulaagu, Hoodere Ngenndi, Kawral Woɗaaɓe Ngam Ɓamtaare, Sukaaɓe Ngam Ɓamtaare Hamdallaahi, Sukaaɓe Ngam Ɓamtaare Daar Salaam e Piindi Pinal Boosoya tawtoraama hiirde ndee, ndokkaama konngi, njettinii nule mumen. Duɗal Bele Ndenndi, Aamadu Hampaate Bah, Demmba Aamadu Bari, Momti Majjere e Humambinnaagal e Lewlewal Pulaagu ne keedtaani heen caggal.
Gelongal Fuuta lollirɗo, Njaay Saydu Aamadu


text:
E ngoo senngo kollen huunde e fiyakuuji ɓalli e doosɗe dirtugol mum en. Ko adii fof hol woni ɓalndu? Ene wiyee ɓalndu kala hettere mooɓam. So en njiɗii faamnde ko woni mooɓam, maa ngannden kuuje gaditiiɗe, biyateeɗe peceron. Maa en njangto ɗoo seeɗa ko faati e peceron. Kono hade ɗum paamen, e mbaydi huuɓtidinnde, hono geɗe ɗee cañorii : pecoron ndentat ngonta moɓon, kala moɓel jogii ko aalundere mum e sato ndeen aalundere ina mbiiƴa peceron mbiyateekon kuɓwon. Moɓon ndenta cosa moɓtooje, ko ɗee moɓtooje tiggondirta, mooɓondira ngona mooɓam kaalaten ɗam.
MOƁEL. E nder aalundere moɓel ko pecoron tiɗɗondiri toon, koko wiyatee Gostondiral cembungal saabii ngaal tiɗɗondiral. E mbeeyu ndeen aalundere kuɓwon ina ndimmba, ina mbaɗa “yaa-ngartaa”, hono no duule catorii leydi nii. E mbaydi weeɗi eɗen mbaawi yiyrude mo el hono no leydi e mbeeyu mum, aalundere ndee woni leydi mbeeyu ngu loowi ku won. Ko hono noon kadi aalundere mo el urdiri “mbeeyu ku won” teddeendi. Jaggi ku won e sato aalundere mo el koko wiyetee “Gostondire ku pooɗal”. Hono noon ne ko “Gostondire aaƴal” saabii mbeeyu-leydi e seii e mum, occittaako huywoyaa nder weeyo.
MOOƁTOORE. So yahii haa mo on cosaama, koon mo on ina mbaawi, e ballal “gostondiral ku pooɗal”, seondirde no bordooɗe ceondirirta nii, cosa ko wiyatee moo tooje. Reeni yakuuji ɗeen ceondire ko ganndal Wayliwal. E yeru mo toore, eɗen mbaawi haalde Ngurwel, ko kanngel foofatee lawƴa ƴiiƴe tunwuɗe nder ɓalndu, ko kanngel wuuraa tigi, ngel hooretaake no ndiyam nii. So kine neɗɗo ñoƴƴaamo tampinta ɗum ko hattaade ngel.
MOOƁAM. Moo tooje, haa jooni e ballal ku pooɗal, ina ndenta mbaɗa moo am. Kala hannde ko yiyatoo, ko mematoo, ko tinatoo, ko e ndii mbaydi sañirii. Hay yim e ko heen njeyaa. So en peccaama, peccitaama haa yettii keltinon kaaɗtukon pamaram, he atee ko mo on. So en ñawii cafrirteɗen ko mo tooje. e mbayi e men kono tuufeeje mbayi balal, mo on mbayi e majje hono no gabbe leydi e gabbe doornde mbayi e tuufeeje, ku pooɗal wayi heen no ndiyam wayi e jir ol.
3 Mooɓam e ngonkaali mum
En nganndii jooni ko woni moo am. Nde tawnoo ko cañu ngeɗon kaalɗen kon, maa tawe wonnde no cañol ngol siforii fof moo am njeñtojam ɗam jogoroo sifa jahduɗo heen. um ina hokka moo am mbaydiiji tati haa nay. Hannde so en ƴettii haayre, en ƴettii kosam, en ƴettii cuurki; ma en taw ko moo e ɗe njiydaa mbaydi. Heen moo am fof e mbaydi mum. Ndiin mbaydi haalateendi ina wiyee NGONKA moo am ɗam. So en ƴettii nguu yeru aroowu; woni NDIYAM, so ɗam buu naama ɗam wonta booɗde nannda e haayre ndee, so ɗam wulnaama ɗam suurka! Eɗen poti wadde laa ndikinaade hol ko kewata e ɗii yakuuji. Mate moo tooje cosɗe ndiyam ɗam ɗee mbayloto walla? So ƴeewaama tawee ɗe mbaylotaako, kono ko jokkolɗe hakkunde majje ɗee mbaylatoo. Ngati ɗeen jokkolɗe ina tiiɗta, ina leefa, ina taƴa. E ɗii mbaydiiji tati ina kawra ngonkaali tati moo am.
3.1 Tiiɗndi
Tiiɗndi ko ngonka moo am ɗam jokkolɗe hakkunde geɗe mum nderiwe, woni moɓon mum e moɓtooje mumen, tiiɗi. een jokkolɗe tiiɗe hakkunde geɗe nderiwe rokka tiiɗndam moo am ɗam e kuuɓal, tawa so ɗam fawaama ɗam deeƴa, ɗam heddoo, ɗam feoo heeda ɗo gootel. Hono no haayre, no leggal, no faɗo, no yaaɓre, …ekn. Hayso geɗe nderiwe kala moo am ndeeƴaani, ɗaanaaki, ko dimmbooje; ɗe tiiɗndi ɗee ndimmbata ko e sato faaɗngo ñii re mum-en, ɗe ngoɗɗoytaa.
3.2 Ndeelam
Ndeelam ko ngonka mooɓam ɗam jokkolɗe geɗe nderiwe mum leefi,njaafi, maa boom taƴi. Tawa so ɗam mooɓam fawaama, geɗe mum nderiwe ina njogii wellitaare ɓosgol, ngona e ɓosde, DEELAADE. Wulnude tiiɗndi ina addana jokkolɗe mayri leefde, wadde ndi wonta ndeelam. Ko noon Baylo waylirta njamdi, ko noon Booɗe ndiyam caayirta. Ndeelam ina jogii fannuuji ɗiɗi :
- Ndalƴam.
Ndalƴam ko to jokkolɗe ɗee njaakono ina kedditoraa tawa. Wadde haa jooni ceondiral hakkunde mooɓtooje ina woni. Hay so mooɓam ɗam jogii wellitaare deelaade, won to nde haaɗi. Ndiyam ko heen limtatee, kosam en, ƴiiƴam en. Yoga e geɗe jiyatooɗe ɗe fulɓe njettata “AM” ko heen jeyaa.
2. Iñcu
Woni incu ko ndeelam ɗam jokkolɗe mum njaafi haa boom taƴi. Waɗti hanti so ɗam fawaama tan ɗam fuccitto, ɗam seerta (sabu jokkolɗe taƴii), ɗam saroo e sato majjam. Ɗum cuurki e yeru. Iñcuuli keewɗi yitere yiyataa, kono nana ɗoo. So goonga yimɓe koɗi ko e maayo incu no liingu hoɗiri e maayo ndiyam. Nguun incu woni mbeeyu satiingu leydi ndii, e ngu loowi incuuli keewɗi, ina e majji ko wiyatee Ngurwel, woni ko poofaten nafta ɓalli men, innde mum ndeke wujjaani; ko ngurwel jogii nguurndam. Kono ɓuri heewde e mbeeyu ko incu mbiyateengu Waasngurwel. Sifa nderiwo kala incu ko finnere. Ngati moɓon nderiwon kala incu ngoni ko e incere mawnde, e kon pinni nnere hulɓiniinde, e kon piddi no feewi, sabu taƴu jokkolɗe ɗee, hanti kon ngalaa ɗo kon natii tiiɗa, ko e wellitaare mawnde kon ngoni, ko ɗum addi henndu ɗoo e ɗaa.
- Ɓoljam
Boljam wayi kono ngonka nayaɓa mooɓam nii. Gila naane kaalatnoɗen ko jokkolɗe hakkunde moɓon, kono hoto njejjiten wonnde nder moɓon too e hoyre mum ina waɗi jokkolɗe, teeŋti hakkunde aalundere e kuɓwon. Won no mooɓam wulnirtee ɗeen jokkolɗe e koye mum-en ina taƴa, kuɓwon ɓoloo, ngoocoo, ngonta “laru kuɓwon”, ko nguun “laru” wiyatee ɓoljam, sabu koko ɓolaa.
3.3 Dirtal ɓalli : En mbiyi wonndeɓalndu ko hettere mooɓam, ina wona kaaƴel, ina wona werlaa, ina wona ndiwoowa,…ekn. Jooni kaalen seeɗa tan kuule dirtugol majje. Kokken ɗoo won e ganndinooje :
MOOƁRE.
Soɓalndu jogaama, won tiɗɗannde ndu loowi. Ko ɗum hollata teddeendi mayru e won e nokkuuli.
SEMMBE. Woni semmbe koko waawi ñoƴƴude ɓalndu, ma dirtinnde ɗum, maa selnude ɗum walla dartinnde dirtal mum.
NJAAWEEKI. So ɓalndu ina dirta, njaaweeki mum hawrata ko e yerindo dital dow tuma.
HARTAANGO. Hartaango ɓalndu dirtoondu ko yerindo njaaweeki dow tuma. Ina maantini e yaaku dirtugol won e kuule :
Kuule Newton. E nder teemedannde 17re, alliyanke-hiisiyanke biyateeɗo Isaak Newton wiɗtii, winndi deftere ruttorde. O tonngii heen kuule keewɗe. Ina maantini heen kuulal biyateengal “Diiñorgal dirtugol”, ngal wiyi ko : “So ɓalndu ina e dirtal, eeydal semmbeeji pawiiɗi e e mayru hawrata ko e cowol hakkunde moo re mayru e hartaango mayru.” Kuulal gonngal kadi ina maantini heen : “Kala alli ɗiɗi ina pooɗondira. Pooɗol ngol ina ɗowondiri e cowol moo e majji, e ngol ɗowondiri kadi e baklal fayannde ɗimmere goɗɗondiral majji.” Ko ngol pooɗol mbiyaten Gostondiral aaƴal. Kam sabii caamngol ko weeyi, kam sabii daraade e leydi, kam saabii lewru wannganoo leydi, kam saabii leydi wannganoo naage, reeni cañu weeyo. E ko heerii leydi ina jogii aaƴal mum, ina aaƴa, ko ngal aaƴal nanngi en dow mayri. Ko kanngal saabii semmbe TEDDEENDI. ɓalndu kala ina jogii teddeendi mum, ko semmbe aaƴoore leydi ndi, waddi nde tuppii ko e mayri. Teddeendi ko cowol moo re. Ko kaalɗen dow ɗoo koo uri tooɗɗaade ko tiiɗndi. Jooni kaalen seeɗa yakuuji ndeelam :
LOOWRE. Ko loowre haalante en no foti nokku hattani loowde. Wadde kala ko wiyatee nokku (woni waawi loowde) ina jogii loowre mum. Ko loowatee ne kay ina jogii loowre, woni loowre nokku ngu ɗum hebbinta, fota rip. Ko etirgal kuutorangal no feewi nder gannde toɗɗiiɗe ndeelam.
MOƁ-LOOWRE. Mo -loowre ko etoore yerindo moo re dow loowre. Ina hollahol urɗamtekkudehakkundemoo eɗiɗi.Yeruƴettenmoo rehaayre, ƴetten moo re wiro fotnde noon. Ma en taw loowre wiro ko urata mawnude e loowre haayre ndee. Wadde Ko loowre haayre foti e moo re koo, loowre wiro fotaani. Hollii tigi tekkeeki ɗee moo e.
ÑOƳƳERE. So semmbe fawiima dow ɓalndu, bannge semmbe sawndiinge ɓalndu ngee yiɗata ko “seekde” ndu. Bannge semmbe faliingeɓalndu ngee ñoƴƴat, ko yerindo ngeen bannge dow wertaango ɓalndu ñoƴƴaango ngoo woni ñoƴƴere ndee.
DUÑAL ARSIMED. “So ɓalndu sooriinde e ndeelam ina yee duñal tuppungal ngal dow, semmbe ngaal duñal foti ko e semmbe ndeelam ndirtuɗam sabu coorogol ngol.” Wadde ngal duñal yiɗata ko tammbaade ɓalndu nduu. So ngal waawtiima aaƴol leydi dow ɓalndu hee, ngaan saanga ɓalndu ndu haya. So ɗum alaa ndu muta. Ko ɗum waɗi so ɓalndu yaajii tawa teddaani haa urti ina waawa dirtinnde ndeelam keewɗam sabu njaajeendi mum, pooɗol leydi hakindoo sabu moo re mum urtaani, duñal ngal ina hasii waawde ɗum haynude. Laana ko noon wayi. Mbeeyu ina jogii ñoƴƴere mum, nnere geɗe mum nderiwe e teddeeki caa ii ndeen ñoƴƴere. Nde uri hoybude ko dow; so cuurki ndiyam abbii, mbeeyu ura”tekkunde”,waddeyakuujinderiwi uradeeƴde,ngaansaangañoƴƴere ustoo, ko ɗum waɗi so ñoƴƴere ustiima ina hasii to o saama. Ñoƴƴere ko etoore faayodinnde e gannde i-mbeeyu.
Muhammadu Faliilu Sih
ine jokki


text:
2012 joofrii mooɓondire pelle politik, hono mooɓondiral gaadoraangal tataɓal UFP (Dental Doole Ɓamtaare) tuggi 27 haa 31 desaambar, e mooɓondiral ɗiɗmal Tawaasul udditnongal ñalnde 20/12/12. Ina jeyaa e geɗe teskinɗe baɗɗe e maayirɗe hitaande 2012 ndee kadi, batu diisnondiral AJD/MR e Pottital RFD.
2012 joofrii mooɓondire pelle politik, hono mooɓondiral gaadoraangal tataɓal UFP (Dental Doole Ɓamtaare) tuggi 27 haa 31 desaambar, e mooɓondiral ɗiɗmal Tawaasul udditnongal ñalnde 20/12/12. Ina jeyaa e geɗe teskinɗe baɗɗe e maayirɗe hitaande 2012 ndee kadi, batu diisnondiral AJD/MR e Pottital RFD.
- Mooɓondiral UFP
Mooɓondiral ngal udditi ko ñalnde 27 desaambar 2012 to Galle Mooɓondire Nuwaasoot. Hoɗɓe heewɓe ummoriiɓe caggal leydi e nder leydi hee, tawtoraama. Ina jeyaa heen meeɗnooɓe ardaade leydi ndii, hono Siidi Wul Seek Abdallaahi e Eli Wul Muhammed Faal yantude e hooreejo Asaambele hono Masawuud wul Bulkayri e gardo njuɓɓudi luulndi, hono Ahmed wul Daddaa e Ahmed wul Hamsa gardiiɗo CUN e hooreejo parti Tawaasul, hono Muhammed Jamiil Mansuur, e gardiiɗo MPR hono Haamiidu Baaba Kan e Muhammed wul Muhammed Lemiin gardo UPR, e Bojel wul Humoyd gardo Wiam e Ahmed wul Siidi Baaba gardo RDU e COD (e ngalɗoo daawal) e Mahfuud wul Bettaah gardo CD, e Mammadu Alasan Bah gardo PLEJ e Mustafaa wul Abeydarahmaan gardo RD e Laaji Tarawore koolaaɗo kuuɓal APP e nulaaɗo Sawaab e hoohooɓe politik e renndo heewɓe.
Wonande ummoriiɓe caggal leydi, partiiji 4 Senegaal tawtoraama : Usmaan Tanoor Jeŋ, gardo PS e Abdullaay Baccili, gardo LD/MPT, Aliyiin Badara Siisee cukko gardo APR (parti Makki Sal) goonooɗo kalifu geɗe caggal leydi Senegaal haa e lewru oktoobar ɓennundu nduu, e jonaaɗo PIT mo Usmaan Dansoko. Partiiji ɗiɗi Malinaaji : hooreejo PSP, hono Umar Hamadun Dikko e koolaaɗo Kuuɓal PARENA hono Jigibaa Keytaa (kalifu ɓooyɗo) e Muhammed Lemiin wul Ahmed (hooreejo hilifaaɓe ɓooyɗo) wonande leydi Saharaa e nelaaɗo USFP mo Maruk e nelaaɗo Nahdaa mo Tunisi.
E nder konngol makko udditirgol, Muhammed Mawluud wiyi wonde “leeltini joɗnde mooɓondiral tataɓere udditoore ndee, ko kuudetaa 2008, sabu parti mum fawde nafoore leydi ndii dow nafoore mum heeriinde. O holliti kadi ɓeydagol yimɓe e parti makko hee ; ina gasa tawa ina jeyaa e geɗe caabiiɗe ngool ɓeydagol keeweendi, darnde depiteeji UFP to Asaambele. Wiyooɓe UFP ko parti jannguɓe ɓee, walla ko parti mo heewaani yimɓe, o holliti ɗum en wonde UFP woni parti luulndo ɗiɗmo caggal RFD, sibu dañnoode depiteeji 9 e woote 2007, e wonde ɗum parti luulndo gooto jogiiɗo meeriiji nder leydi ndii (meeriiji 9) : Tiisiksa, Ɓoggee, Barkeol, e Moyt e Tikkoobara e Bulli…, tee yimɓe ina ceedii moƴƴugol jogagol ɗiin meeriiji.”
E wiyde wul Mawluud « kuudetaa 6 ut 2008 ko warhoore demokaraasi ». O siftini cosgol FNDD janngo mum e ɗo rewdanoo haa nanondiral Ndakaaru siifaa, e ko kewnoo caggal ɗuum, haa yettii ñalawma hannde oo. O siftini ko Muhammed wul Abdel Asiis « fuɗɗi wuddere e cawgu » sibu caggal ɗuum, en njiyii ko kewi Gine e Niiseer e Mali e leyɗe goɗɗe… hay so tawii noon won ɗo demokaraasi semmbolini, yeru to Senegaal. O arti e haala Mali ngam jeertinde “kala ko heɓtii Mali, luutataa Muritani.” O ruttii e Muritani ngam teeŋtinde jojjugol kaaldigal ngam ñawndude caɗeele leydi ndii.
Caggal balɗe nay (27 -31) jeewte gulɗe, batu mooɓondiral hawri e binndaaɗe teskinɗe : kuccam parti oo, doosɗe makko e kawraaɗe 9 jowitiiɗe e ngotaagu ngenndi e njiyaagu e ngonka faggudu e nguurndam yimɓe leydi ndii, e ndonaari aadeeri (warngooji), e bonnugol jawdi (gabesi), e Mali, e Saharaa e Palestiin. Ardorde hesere kadi toɗɗaa, leloriinde nii : hooreejo : Muhammed wul Mawluud; cukko gadano : Gurmo Abdul Loh ; cukko ɗiɗmo : Muhammed wul Kaliil ; cukko tataɓo : Kaliilu wul Dedde ; cukko nayaɓo : Kajjata Maalik Jallo ; cukko joyaɓo: Hasan Sumaare. Koolaaɗo Kuuɓal : Muhammed el Mustafaa wul Bederdiin, cukko kuuɓal gadano : Maamuudu Haaruuna Joop ; cukko kuuɓal ɗiɗmo : Muusaa wul Habiib ; cukko kuuɓal tataɓo : Muhammed wul . Horeejo Diisnondiral : Bookara Muusaa Bah e Hooreejo Njuɓɓudi Horo e Maslugol : Dafaa Bakkari. Batu nguu uddi ko hedde waktuuji 7 e feccere subaka 31 desaambar 2012 (batu nguu waaldi ko e golle).
- Mooɓondiral Tawaasul
Heerto Tawaasul udditii batu mum mooɓondiral ɗiɗmu ñalnde 20/12/12 ɗoo e Nuwaasoot. Tawaasul woni heerto (parti) mo Muhammed Jamiil Mansuur ardii oo. Ko o parti islaamiyeejo (islamiste). Omo wiyee kadi RNRD, woni Rassemblement national pour la Réforme et le Développement.
Hoɗɓe heewɓe tawtoraama joɗnde ndee : gila e Rased Gannuusi, hooreejo parti islaamiyeejo Tuunus biyeteeɗo Ennahdaa, jaɓɓaaɗo ɗoo jaɓɓungal mawngal ñalnde alarba 19/12 haa e Abdallaahi Baha hooreejo dillere Ibaadurahmaan en to Senegaal e Seriñ Baabu e cukko hooreejo biro politik Hamas mo Palestiin, hono Muusaa Abuu Mersuug. Ina tawtoranoo joɗnde ndee kadi hoohooɓe ɗiɗo ardiiɓe partiiji lislaamiiji to Alaseri. Won ummiiɓe haa Turki e Malesi e Libi e Siiri, fof noon ko jeyaaɓe e dille lislaamiije.
Tawaasul hollitii ina jogii sehilaaɓe heewɓe e winndere ndee. Ko noon kadi, ƴellitagol dille lislameeje aduna hannde oo, ndokkii mo doole e leydi hee. Tawaasul kadi ko parti jogiiɗo, sabu « balle jawdi ummortooɗe ɗum e Pelle ɗe ngonaa laamuyeeje keewɗe (ONG) kam e ɗanniyankooɓe alɗuɓe wonɓe to leyɗe golf aarabiijo e dowlaaji jogiiɗi jamaŋ e nder Afrik ».
Muhammed Jamiil Mansuur toɗɗitaama yo ardo parti Tawaasul oo, keɓtinaaɗo e hitaande 2008, ɗum noon, jahroowo hannde e duuɓi nay.
- Diisnondiral AJD/MR
Fedde politik anndiraande AJD/MR yuɓɓinii batu mum diisnondiral ñalnde aljumaa 14 desaambar 2012 to Galle Sukaaɓe Keso e nder wuro Nuwaasoot e gardagol hooreejo ndiin njuɓɓudi hono Sileymaani Mammadu Kan. Batu nguu yeewtii ko faati e ngonka leydi ndii e diiwaan oo e winndere ndee to bannge politik e renndo e faggudu.
- Pottital RFD
Ñalnde talaata 18 desaambar, RFD yuɓɓinii pottital mawngal to boowal Ibn Abbaas, (sara jumaa Nuwaasoot ɓooyɗo oo). Sikkatnooɓe parti oo ko deestiiɗo njuumii, sibu arɓe nootitaade e noddaango ngoo kebbinii boowal ngal. Ɗum noon ko yimɓe haa keewi ngari nootaade. Ñalnde heen, jagge keewɗe parti oo ƴettii konngol ngam seyfitde Abdel Asiis, sibu ɓe mbiyi ko o « bonnowo jawdi, ko o porloowo ngalu leydi », tee o « waawaa ardaade leydi ». E wiyde Abderahmaan wul Minni, fiyannde fiɗnde Asiis ndee, wonaa juumre, ko ɗum huunde « joopiinde jikku renndo », ɗum noon « yo ulemaa en njuurnito ɗum, sibu Muritani ko leydi juulɓe».
Fooyre Ɓamtaare


text:
Jaɓɓorgo Pese Fedde
Pesol: Fedde
Fedde Aynaaɓe Magaama
Batu Iloyeladi Jaaƴe, Fedde aynaaɓe diiwaan Magaama e gardagol Bah Ifra Abuu to gurel Mammadu Nettu, e cukko makko koolaaɗo kuuɓal Taal...
Mooɓondiral kesamhesaagu : Kollitgol terɗe yiilirde ngenndiire
Mammadu Njobbo Jah, Kalfinaaɗo Nehdi/Jaŋde mawɓe e Nehdi ɓiyleydaagu jibinaa ko ñalnde 16/03/1978...
Mooɓondiral 7ɓal F.Ɓ.P.M. : mooɓondiral kesamhesaagu
Hono no habriranoo, Fedde Ɓamtaare Pulaar e Muritani (F.Ɓ.P.M.) yuɓɓinii, ñalnde 28 e 29 desaambar 2019, joɗnde mum mooɓondiral jeeɗaɓiire (7ɓiire) to Ganniiru Ngenndiiru...


text:
Waɗde Pulaar/Fulfulde Ɗemngal Afrik Winndereyeewal
Renndo waawaa mahaade tawa alaa ɗemngal ari-ndendiyeewal, ngal jooma mum en kala ene nanondira heen. Afrik noon ene anndiraa won’de nokku keewɗo ɗemɗe. Hayso tawii he nder Afrik alaa neɗɗo fof mo waawa haalde haysinno ko ɗemɗe ɗiɗi ne, keeweendi ɗemɗe ɗee waasataa tawa ko ɗum paddal wonno fayde mahgol renndooji jaajɗi he nder jookdu he (haysinno eɗen nganndi nii Afrik waɗiino laamuuji jaajɗi).
Ngaal paddal ene jokki teppude Afriknaaɓe e haɗde ɗum en waawde tabitin’de ngootaagu mum en to bannge dawrugol e woottiɗin’de faggudu mum mbele maa mbaaw ƴellitaade. Ko sabu ngool keewgol ɗemɗe e ŋakkeede pellital dawrugol ɗemɗeyeewol waɗi ko ɗemɗe jananiyankeeje ngoni ɗe ɓiyɓe Afrik kuwtortoo ngam kumtondiral haajuuji ñalnde kala hakkunde mum en, kadi ko kamɗe ngoni janngirɗe e nehirɗe ɓiyɓe jookdu nduu; ko kamɗe kadi ngoni kuwtorteeɗe he kala gollorɗe laamuji he. Ɗeen ɗemɗe araniyeeje, ko wayno Arab, Engele, Farayse, Purtugees walla Españool, ko kanum en ngoni ɗemɗe lawakeeje he nder leyɗeele jookdu hee kala, kadi ko kanmɗe ngoni kuwtorteede he dente Afriknaaje ko wayno Fedde Ngootaagu Afrik walla Dental Afrik (Union Africaine), Dental Faggude Hiirnaange Afrik (CEDEAO), ekn.
Kaan ngonka, ko huunde nde annduɓe Afriknaaɓe heewɓe e haɓantenooɓe ngam jeytaare Afrik e ndimaagu mum, dukatnoo wonnde ene foti waylaade. Seek Anta Joop e ngenndiyankeeɓe Afriknaaɓe heewɓe, njeertiniino jookdu nduu wonnde neɗɗo waawa ɓamtoraade ɗemɗe e pine janane. Ɗemɗe Afriknaaje ko ngaluuji ɓiyɓe Afriknaaɓe kadi ko ndonateeri mum en ummoraade he taaniraaɓe mum en gila e ganni, ko kamɗe moofti pinal e daartol renndooji jookdu ndu.Ɗuum noon ko huunde fotnde reeneede kadi rontinee yontaaji garooji, tawa ko rewrude e huwtoraade ɗeen ɗemɗe to bannge haalde, jannginirde, e huwtoraade ɗe e kala ko toɗɗii geɗe laamuuji e renndooji. Ɗe toŋtee haa ɗe mbaawa huwtoreede ngam waawde faccirde miijooji luggi kadi e wiɗtireede gannde kese e mbaylaandi.
Sikke alaa, hannde won taaɓanɗe mbaɗaa he tolnooji keewɗi ceertuɗi ko fayti e winndude e janngude ɗemɗe Afriknaaje. Ene wayno hannde kala ɗemngal Afriknaawal ene tafanaa alkule ngam haa waawa winndeede e janngeede.
Dawrugol leyɗeele Afrik he ko fayti e ɓamtugol ɗemɗe ngenndiyeeje ene seerti, kono leydi heen kala won laawol ngol ƴetti, kono ko to Fuɗnaange Afrik, ko wayno Tansani, Ruwanndaa, Keñaa walla Konngo (RDC),ɗum ɓuri yahrude yeeso. He nder ɗee leyɗeele ɗe limtuɗen, hono no kala leydi he nder Afrik, ɗemɗe ceertuɗe ene keewi heen, kono ko ɗemngal Swahili/Kiswahili ɓuri yaajde toon. Ko ɗuum waɗi ngootiri kala e ɗee leyɗeele e ngal rokkaa daraja ɗemngal lawakeewal (statut de langue officielle). He mbeñdi, Fuɗnaange Afrik, Hiirnaange Afrik kanum alaa hay ɗemngal gootal afriknaawal jogingal daraja ɗemngal lawakeewal. Ndeen ne dee, ɗemɗe momtikeeriije ene keewi he diiwaan he, ko wayno Fulfulde, Hawsankoore, Manndiŋkoore, Yoruba e Wolof, fof ene kaalee e ko ɓuri leydi ngootiri he nder leyɗeele Hiirnaange Afrik, kadi ene rokkaa daraja ɗemngal ngenndiyeewal (satut de langue national) he nder ko ɓuri leydi ngootiri kono alaa ɗo woni ɗemngal lawakeewal. Ko ɗemɗe araniyankeeje ɗee tan (Engele, Farayse, e Purtugees,) njogii oon daraja he nder leyɗeele Hiirnaange Afrik.
Nafoore Ɗemngal Lawakeewal
Ɗemngal suɓeede waɗee ɗemngal lawakeewal hono no Amharik he nder Eccopi ni walla Swahili he nder leyɗeele ɗe limtuɗen dow ɗee ni, ene walla e wuurnude kadi e ƴellitde ɗum, haysinno wonaa ɗuum tan addanta ɗemngal ƴellitaade.
So ɗemngal wonii lawakeewal ma ngal won kuwtorogal he kala ko toɗɗi geɗe laamu nguu, ko wayno huwtoreede he gollirɗe laamu nguu, jannginireede he duɗe laamu e saaktirde kabaruuji. Maa ngal huwtore he wiɗtooji kala fannuji ganndal, karalaagal e mbaylaandi. Ɗuum maa wallungal e faggitaade kelmeendi hesiri he kala yonta, rokka ngal waawde faccirde miijooji luggi e gannde toowɗe.
He nder Afrik noon, nokku mo kala leydi ene waɗi ɗemɗe keewɗe, suɓaade heen gootal waɗa ɗum lawakeewal woppa keddiiɗe ɗee, ene laaɓndi cuusal (cuucal) walla mbiyen pellital dawrugol. Nde tawnoo ene waawi jibin’de fitina he nder leydi sabu kirondiral hakkunde leñɗi mayri. Sikke alaa, ko sabu ŋakkeede ngaal pellital dawrugol waɗi leyɗeele Afrik ŋottilaade he ɗemɗe jananiyankeeje ene mbaɗi ɗum en lawakeeje ngoppi ɗemɗe mum en. Waylude kaan ngonka, e ɓe kuli, way ko no helde suudu mbuɓɓutu ni.
Mbele Afrik heddoto e huwtoraade ɗemɗe jananiyankeeje tan woppa ɗemɗe mum maaya, walla hayso nguurii ne keednaa tan ko les ɗemɗe araniyeeje?
Welsindaade ɗemɗe Afriknaaje haa maaya walla ƴellitde ɗemɗe araniyeeje keedtina ɗemɗe Afriknaaje less jananiyeeje ko jaɓde daɗeede e jebbilanaade jaasre he nder daartol. Nde tawnoo ko ɗemngal woni faawru pinal kala leñol. Kala ɗo ɗemngal ɓetetee ko ɗoom jooma maagal en ne kiisetee. Haysinno ko ko goonga wonnde Afriknaaɓe nana kuwtoroo ɗemɗe jananiyeeje en paggitoroo ɗum en kala fannu e ganndal ne, so ɗeen gannde eggaaka paytiraa he ɗemɗe Afrik, wayata tan ko hono no luɓaade wutte keso ñalnde juulde nii. Hayso oon tigi ñaantiima ene anndaa tan ko o kolɗo.
Pellital Dawrugol Gonndungal e Ñeeñal kam e Udditaare Hakille.
Ko goonga suɓaade ɗemngal gootal he nder ɗemɗe keewɗe ene waawi jibin’de fitina, kadi hay gooto yiɗaa ummin’de fitina he nder keeri leydi mum, kono ko alaa e sago, pellital dawrugol wooda ngam yaltin’de Afrik he oo nguumu-ngaama.
Ko goonga wonnde Afrik ene heewi ɗemɗe, kono wonaa kamɗe ɗee fof ngoni jaajɗe, cariiɗe he nder leyɗeele ko ɓuri ɗiɗi, ɗal boom, ko ɓuri heewde e ɗemɗe Afrik, gootal heen kala tawatee tan ko he leydi ngootiri walla nii he diiwaan gooto he nder leydi ngootiri.Hayso tawii haalooɓe ngaal ɗemngal ene keewi he ndiin leydi. Yeru Igbo ko ɗemngal mawngal he nder Nijeryaa (Nigeria) kono ko toon tan ngal tawatee. So en ƴeewi ɗemɗe Afrik ɗe gootal e mum en kala ene tawee he ko ene wona leyɗeele joy, en tawat ɗeen ɓuraani ɗemɗe joy. So en mbaɗtii ɗum leyɗeele sappo (10) ni ko ɗemɗe ɗiɗi tan ndañaten, woni Pulaar/Fulfulde e Swahili/Kiswahili.
En kaaliino, mbiyɗen addani Swahili waɗeede ɗemngal lawakeewal he nder leyɗeele keewɗe Fuɗnaange Afrik, ko sabu maggal won’de ɓurngal saraade toon, kono wonaa kamngal tan woni he oon diiwaan. He nder Hiirnaange Afrik ne ɗemɗe hono ɗeen ene toon tawa ko momtikeeriije, ko wayno Fulfulde, Hawsankoore, Manndiŋkoore,Yoruba e Wolof. Kono so en ƴeewii denndaangal ɗee ɗoo ɗemɗe ɗe kaalɗen, alaa heen fof potngal e Pulaar/Fulfulde yaajde. Sabu kamɗe kala, gootal e majje fof wonɗo haalatee tawa goɗngal ngal haaletaake ɗoon, Fulfulde noon ene haalee he kala ɗo gootal e ɗee ɗemɗe ene haalee. Ɗuum firti ko Pulaar/Fulfulde tan woni ɗemngal kuuɓnungal leyɗeele Hiirnaange Afrik. So wonii ko noon, ndeke heddii tan ko pellital laamuuji Hiirnaange Afrik ƴettude dawrugol ɗemɗiyankeewol, ngol ene ƴellita Pulaar he nder diiwaan hee kala mbela maa ngal won ari-ndenndiyeewal ɓiyɓe diiwaan o. Ɓe mbaawa huwtoraade ngal he kala ɗo ɓe kuwtortonoo ɗemɗe jananiyankeeje ɗe tawa haɗaani ɗemɗe keddiiɗe ɗee gootal heen kala ene janngee kadi ene huwtoree he nokku ɗo jeyaa ɗo, sabu eɗen nganndi hayso Swahili waɗaama ɗemngal lawakeewal he yoga e leyɗeele Funaange Afrik ne, addanaani ɗemɗe keddiiɗe ɗee woppeede.
Maa wood laabndiiɗo ko waɗi eɗen cuɓoo Pulaar/Fulfulde he dow ɗemɗe keddiiɗe te hayso e ngal haalee he leyɗeele keewɗe ne, kala heen leydi ɗo ngal tawatee, so wonaa Gine (Guinee), e ngal wonndi ɗoon e ɗemngal ɓurngal Fulfulde waawde haaleede? Ko tommbaade ngaal laaɓndal waɗnoo en wiyde: Afrik ene hatojini e pellital dawrugol gonndungol e ñeeñal e udditaare hakkille. Sabu so en Ƴettii yeru leydi Burkina Faso, ɗemɗe tati ɓurɗe waawde haaleede toon ko Fulfulde, Moosiŋkoore e Mandiŋkoore (Julaaare). Kono so en ƴeewi hakkunde ɗee ɗoo ɗemɗe tati ma en taw ko Moosiŋkoore ɓuri waawde haaleede sabu ko kanum woni ɗemngal wuro laamogo ngo. So laamu Burkina ƴeewii ko Moosinkoore ɓuri waawde haaleede he nder leydi he, ɓe mbiy eɓe cuɓoo Moosinkoore he dow keddiiɗe ɗee, ɗuum firtata ko ɓe tonngi miijojo maɓɓe tan ko he ngonka maɓɓe Burkinaaɓe, ɓe mbellitaani miijooji maɓɓe he ngonka maɓɓe Afriknaaka e ngootaagu mum.Sabu Moosinkoore hayso ene yaaji he nder Burkina ne, ko ɗoon tan ngal haaɗi, alaa ɗo ngal tawatee nokku goɗɗo. Ɗuum firti, soɓe njaltii leydi maɓɓe ɓe njahii to leyɗeele goɗɗe Afrik, ma ɓe katojin e ɗemngal goɗngal, ngal e ɓe nanondira heen e mum en. Te Fulfulde e Manndiŋkoore ɗe ɓe njoñi ɓe mbelsiindii ɗum en ɗee ko ɗemɗe momti keeriije ɗe ɓe mbaawnoo huwtoraade ngam haaldude e yimɓe leyɗeele Afriknaaje goɗɗe. Ko hono noon so leydi Senegaal wiy ene ɓamta Wolof kono ene yeeboo Pulaar, ma ɓe mbaas fartaŋŋe maɓɓe waawde mahde ngootaagu hakkunde maɓɓe e Mali, Burkina Faso, Niger walla Nigeria, so tawiino kannje ɗee leyɗeele fof ɗe pellitiino ɓamtude Pulaar e huwtoraade ɗum no ɗemngal lawakeewal e kuwtorgal hakkunde maɓɓe.
Pulaar/Fulfulde won’de ɗum ɗemngal tokosal he ko ɓuri heewde he nder leyɗeele ngal tawetee ɗe, ittaani so en ƴeewrii ngal to bannge wertaango Afrik, alaa hay gootal e ɗemɗe koɗdiiɗe maggal ɗee ngal ene nawdee e maggal to yaajde e heewde haalooɓe. Kadi no pulaar way saraade e yaajde ni, ko noon kadi Fulɓe ngoniri joom en enɗameeji en he nder jookdu Afrik. Gooto fof ene anndi enɗam hakkunde Fulɓe e leñɗi Senegambi, ko wayno Jolfuɓe (Wolof en), Seeraraaɓe, Soninkeeɓe walla Joolaaɓe e Basari en. So a yahi Mali ne ko noon Fulɓe mbaydi e Wasulu en, Bamarankooɓe e Dogon en. So a yahii Burkina Faso ma nan ene wiyee Pullo-Moosi, so a yahii Nigeria ma nan ene wiyee Pullo-Hawsa, hakke ko Fulɓe e ɗiɗoo leñɗi naatnaatondiri haa ɗeɓi wontude leñol gootol. Nde ke noon ɓawo dee fayndaare men ko ngootaaku Afrik, so en njaɓi, Pulaar ko Allah suɓanii en ɗum. Pelle ngootaagu Afrik ko wayno Union Africaine e CEDEAO en potiino adaade mbaɗa taaɓannde feewde e suɓaade Pulaar e Swahili ngam yoo ngon ɗemɗe mum en gollorɗe kadi ɓe kirjina leyɗeele Afrik ɗee fof rewde heen.


text:
Fotde 27 naamnal, ɗe depiteeji men nganniyii huccitinde e terɗe guwarnama leydi ndii. Ko goonga, batuuji ɓennuɗi ɗii kadi mbaɗii naamne, keewɗe, baɗɗe faayiida, kono ɗe meeɗaa heewrude nii. Nguuɗoo batu noon foti wonde mbattanu hade depiteeji goɗɗi toɗɗeede.
Fotde 27 naamnal, ɗe depiteeji men nganniyii huccitinde e terɗe guwarnama leydi ndii. Ko goonga, batuuji ɓennuɗi ɗii kadi mbaɗii naamne, keewɗe, baɗɗe faayiida, kono ɗe meeɗaa heewrude nii. Nguuɗoo batu noon foti wonde mbattanu hade depiteeji goɗɗi toɗɗeede.
Naamne ɗee toɗɗii ko hilifaaɓe njeenayo laamu nguu, tee ko hilifaaɓe nokkuuji teeŋtuɗi. Nii woni, gaa gaa mawɗo ‘buduru’ oo e hoore mum, hono gardiiɗo hilifaaɓe, Mullaay Muhammed wul Muhammed Lagdaaf, ɓeeɗoo arooɓe kala, maa kujjikino yeeso depiteeji men tedduɗi ɗii : Ahmed wul Baahiya, kalifu dowla kalfinaao tippudi nehdi e jaŋde ngenndi kam e jaŋde toownde e wiɗto ; Abidiin wul Khayri, kalifu ñaawoore ; Muhammed wul Boyliil, kalifu geɗe nder leydi kam e bellitgol ; Ahmed wul Neyni, kalifu geɗe lislaam kam e jaŋde asliyeere ; Maati Mintu Hammadi, kalifu golle laamu e kesɗingol e njuɓɓudi ; Taaleb wul Abdi Faal, kalifu semmbe e petroŋ e oogirɗe ; Bah Huseynu Hammadi, kalifu cellal ; e Muhammed wul Khuuna, kalifu cawndiiɗo kalifu dowla tippudi nehdi e jaŋde, kalfinaaɗo ko fayti e golle e heblo kam e karallaagal kesal. Ɓeeɗoo kala ko fotɓe heblaade jaabtaade naamne teeŋtuɗe ɗe depiteeji men njogori huccitinde e maɓɓe, jowitiiɗe e nguurndam leydi ndii.
Hoto mo luutaa ɗum noon, sibu huunde ndee ina jogori safde, nde tawnoo depiteeji keewɗi luulndo ngoo ina njooɓtorii gardiiɗo hilifaaɓe oo, Mullaay wul Muhammed Lagdaaf « waasde hormaade depiteeji sabu mum salaade jaabaade naamnal naamnanoo e joɗnde wattindiinde ndee ». Abdarahmaan wul Mini, depitee RFD, ko pellitɗo naamnitaade mo kadi ko fayti e bonannde kaalis teskaande e golle laamu nguu.
Kalifu ñaawoore, hono Abidiin wul Khayri, maa jaabto naamnal depitee RFD goɗɗo, hono Yaakuub wul Moyne, jowittoongal e binnditagol kasooji e dummbaaɓe heen e nder leydi ndii. Eɗen ciftora e hitaande yawtunde ndee, sokaaɓe heewɓe cankiima e dummbirɗe leydi ndii, ɗum jiidaa e caltagol woppitde e sarɗi kam e jaltingol e mudda e caɗeele nguurndam e nder kasooji hee : tuundi, ɓiɗtondiral yimɓe, joowondiral, nangle ɓe ñaawaaka ɗe ngalaa haddu, caɗeele nguura, ndiyam ekn …
Muhammed wul Boyliil ne jogori hujjikinaade ko yeeso Kajjata Maalik Jallo (depite UFP) ngam jaabtaade hol ko saabii laamu Muritani ina haayta artirde Muritaninaaɓe mooliiɓe to Mali, e hol sabaabu ina saloo artirde ko ɓuri 5 000 taccinanooɓe to Senegaal winnditiiɓe ina njiɗi artude ?
Ko noon kadi Kajjata Maalik, gardiiɗo goomu asammbele toppitiingu jokkondiral, naamnortoo mo ko jeyi sabaabu «leeltugol ɓurtugol ñawndugol caɗeele foksineeruuji e gollotooɓe dowla loranooɓe e ewnemaaji 89 caggal nde mbinnditaa ko ina ɓura hitaande jooni ».
Naamne tati goɗɗe kuccitinaama e wul Boyliil : cosgol Mukaataa keso biyeteeɗo N’Beïket Lahwash, kaljingol ɓiɗɓe leydi jogiiɓe haaju e njuɓɓudi laamu, kam e binnditagol puɗɗangol jooni ngol …
Depitee biyeteeɗo Naanna mint Seekna huccitinii naamnal e Taaleb Abdi Faal, kalifu ko fayti e semmbe e petroŋ e oogirɗe, paytungal, e ko ɓuri teeŋtude, e rewindo gaggitagol oogirɗe kaŋŋe Tasiyaset (diiwaan Nuwaadibu) kam e sababuuji ƴettugol dekere jamiroowo sosiyetee Inndo biyeteeɗo « Indo Mining Company S.A » gollodtooɗo e Muritaninaajo biyeteeɗo Ahmed Saalek wul Buuh ganndiraaɗo Es-Sahraoui, yo gollo fosfaat gonɗo e nokku Bofal Lubeyra (diiwaan Barakna e Gorgol.
Ko noon kadi Sokna Maati Mintu Hammadi kalifu golle laamu kam e Bah Huseynu kalifu cellal, ina poti jaabaade naamne jowitiiɗe e geddooji golle baɗɗi e nokkuuji njiimaandi mum en ɗii e dumunna jawtuɗo oo.
Kono kommbaa mawɗo, mawɗo oo, ko naamnal ngal depitee Tawaasul hono Seek Jamiil Mansuur naamnii Ahmed wul Nenni, kalifu geɗe lislaam e jaŋde asliyeere, jowitiingal e won oon fatwa oo neɗɗo diine waɗnoo hade mum wonde kalifu. Ko nii naamnal ngal lelorii : « caggal waklitere waɗnde to Tuunus e to Misra, mbele seppooji jamyami ɗi worɓe e rewɓe mbaɗata ngam hollitde mette mum en e ardiiɓe ɗum en ɓee, ko huunde nde Lislaam yamiri ? », ɗum ko caggal nde kalifu oo wiyi, ko ɓooyaani koo « alaa nafoore woni e seppo, so wonaa bujitaare e jiiɓru».
Ɗum noon, suudu sarɗi ina jogori yeewtude. Sibu hay parti laamu (UPR), hay oon parti, yamirii depiteeji mum yo naamno terɗe guwarnama ɗee nde wiyata : « min njiɗi ko depiteeji amen 63 ɗii (e nder 95 depitee) njeewtina batuuji suudu sarɗi nduu. » (…)
Ko mbaaw-ɗen wiyde tan, ɗeeɗoo naamne ngari ko nde foti sibu, so on teskiima lebbi yawtuɗi ɗii ina keewi dille, haa teeŋti noon seppooji e goddooji gollotooɓe. Ma a taw ŋakki tan, ko naamnal jowitiingal e caɗeele nguurndam sabu ɓeydagol coodguuli ngol alaa happu.
BAB (ƴoogirde mauritanie24)


text:
Lala Jallo “jeewo mali” wontii njeeɓeegu kadi ŋari o dewbo pullo wonti yeewtere hakkunde yinotooɓe he nder geese.
Kolonel Assimi Goyta Jooɗiima he jappeere hooraagu leydi Mali ñalnde Altine 6 lewru Korse caggal nde o sammini laamu hakkundeewu ngu Bah Ndaw ardino. Hayso tawii Malinaaɓe nganndaa no moƴƴi hooreejo mum en keso o e hol ko ɓe mbaawi ɗaminaade e laamu makko ne ko ɓurno wonde gunndo (bettere) wonande ɓiyɓe Malinaaɓe e aduna oo kala ko yiyde jooma-suudu makko Lala Jallo.
Ko ngol ɗoo woni laawol gadanol Malinaaɓe meeɗi yiyude dewbo mawɗo leydi maɓɓe keso o. Lala Jallo ko dewbo pullo mo ŋari mum e njooɗndaram mum wonti toɓɓere jeewte he nder geese. Gila jooma-galle makko Assimi Goyta sammini laamu Mali laawol gadanol he juuɗe Ibraahiim B. Keita, ko ngol ɗoo woni gadanol maɓɓe yiyideede e ɓe ngonndi. Jaltugol dewbo pullo oo wontii njeeɓeegu e jeewte he nder geese. Hayso Malinaaɓe cuwaa anndude ko heewi tawo he jeewo maɓɓe o ne, hakkillaaji maɓɓe ene kawri e wonde jeewo maɓɓe oo ko lobbo labaaɗo. Sikke alaa Fulɓe ɓee ne hakkillaaji maɓɓe puɗɗiima deeƴde caggal ndeɓe nganndi Assimi Goytaa ko keyni maɓɓe.
Ɗuum noon eɗen toronoo banndiraaɗo men dewbo o e ɓesngu Mali fof moƴƴere. Yoo Allah waɗamo jeewo gaaɓɗo malaaɗo, kadi yoo ngaaɓdi makko artir jam e deeƴre he nder Mali.


text:
Haaliyanke gooto meeɗii wiyde « Hakillaaji renndo ko mawɓe, faaro mum ko rewɓe, kono doole mum ko sukaaɓe ».
So tawii ko to bannge nguurndam, dawrugol, renndo, faggudu walla Pinal, hakke ko ko kala innama aadee foti rokkeede haa timma, mbele wuura nguurndam moƴƴam, ngondu ɗam e ndimaagu. Sabu ko hakke rokkata mo woni kala hurum e fartaŋŋe waawde addude ballal mum e ɓamtaare renndo mum, nokku mum haa e leydi mum.
Kono ellee wonaa yimɓe ɓee fof nganndidi ko woni hakkeeji mumen, haa teeŋti noon e wiyateeɓe roofolɓe ɓee, tawi rewɓe e sukaaɓe ko heen njeyaa. Nde tawnoo ko yooli hakkeeji maɓɓe ene newii, te so ɓe mballaaka, ɓe mbaawaa yooltude ɗi. Ko teskaade ɗuum addani pelle ɗe ngonaa laamuyankooje daraade ngam heblude e hirjinde renndo ngoo mbele gooto fof annda hakkeeji mum, waawa reende ɗi e yooltude ɗi so ɗi njoolaama, tawa ko e kuutoragol hakkille, woni tawa fitina alaa. Kono kadi anndinde ɓe fotdeeji maɓɓe fayde e renndo maɓɓe, fayde e nokku maɓɓe, fayde e leydi maɓɓe e fayde e aadeeji hono maɓɓe, ɗo mbaawi wonde fof. Ko ɗum jeynoo sabaabu heblo waɗaango to ɓoggee e darorɗe lewru Deesaambar. Hebllo waɗaango e daawe ɗiɗi.
Daawal gadanal ngal toɗɗii ko rewɓe dillooɓe e pelle biyateeɗe koppe, ɓe darnde mumen to bannge faggudu e nguura galleeji ɗii maantini hannde. Sikke alaa, hay sinno hannde ngonka kaa ene fuɗɗii waylaade wonande teeruuji ɗii, en kumpaaka, rewɓe ene kaɗaa ko heewi e hakkeeji ɗi potnoo heɓde. Ene heen, hakke fewjideede so tawii won ko foti feewneede e nokku mo ɓe nguuri oo, gila e faggudu, renndo, cellal, haa teeŋti e dawrugol.
Daawal ɗiɗaɓal ngal toɗɗii ko sukaaɓe. Ɓee sukaaɓe ene poti huufeede, laabi moƴƴi holleede, sabu en kumpaaka, hannde no aduna oo wayi mettude e weñaade. Caɗeele aduna e baasgol gollaade ngaddanii won e maɓɓe yiɗde ullaade e ladde hay sinno nganndaa to payi. Woɗɓe nana coorii jeereeji e galleeji ene ƴefta ko njeyaa. Woɗɓe nana nii kuutoroo kaɓirɗe gaañooje ngam heɓtude kaake janane.
Won wiyooɓe ko sabu nehdi ngaadanteeri ndii nattii. Woɗɓe takki ko karalle kese ɗee, kono so en ƴeewtindiima, maa en paam ko waasde janngude tan. Jaŋde noon wonaa tan yahde duɗal. Sabu jaŋde mecce ko jaŋde. Yanti heen ko en ɓulnotaako ngam fewjude gollorɗe. Gooto fof tan fadi ko haa rokkee palaas e gollorɗe laamu, tawi ene waawnoo fewjude gollorgal mum ɗo waawi nii gollinde hono mum.
Ɗuum noon ɓurata yaawde ko so tawii dente, pewjidal e kaaldigal ene ngoodaa. Gooto fof so addii huunde, maa wood ko mbaɗ ɗen heen ko nafata. Sabu ene wiyee «so gabble tawtii gabble ngoɗkon ngabbiima heen tan muudo yonat». Kono ene gasa tawa ko hoolaare kadi woni ko woodaani hakkunde men. Eɗen nganndi, hay sinno won pellitɗo waɗde ko oƴƴi ne, ko hoɗdiiɓe e jiydaaɓe keewi yamminde ɗum. Yoo Alla faabo en, itta en e kaa ngonka mettuka, kaaɓniika.
Malal Samba GISe


text:
BRICS, (ko anndiranoo BRIC) ko tonngol joopingol ɗeeɗoo leyɗe : Beresiil (B), Riisi (R), Inndo (I), Siin (China woni C), Afrik Worgo (Soutth Africa woni S). Ina tonngiree kadi heen sahaaji ABRIC (Farayse)… Leyɗe joy ɗee, kiisetee ko e leyɗe mawɗe, ƴellittooɗe (jeenaɓiri, jeegoɓiri, nayaɓiri, ɗiɗmiri, e noogaas e joyaɓiri to bannge faggudu).
BRICS, (ko anndiranoo BRIC) ko tonngol joopingol ɗeeɗoo leyɗe : Beresiil (B), Riisi (R), Inndo (I), Siin (China woni C), Afrik Worgo (Soutth Africa woni S). Ina tonngiree kadi heen sahaaji ABRIC (Farayse)… Leyɗe joy ɗee, kiisetee ko e leyɗe mawɗe, ƴellittooɗe (jeenaɓiri, jeegoɓiri, nayaɓiri, ɗiɗmiri, e noogaas e joyaɓiri to bannge faggudu).
Joyaɓe ɗiɗi (2/5e walla 40%) yimɓe winndere ndee ko e majje nguuri, kono, ko kañje ndoondii ko ina tolnoo e joyaɓe tati (3/5e ƴellitaare faggudu winndere ndee). Leyɗe nay BRIC ɗee ina mbaawi peesondirde e G8 (leyɗe winndere jeetati ɓurɗe ƴellitaade ɗee (Amerik, Yaabaan, Almaañ, Farayse, Angalteer, Itaali, Kanadaa, Riisi). Ina jooɗtoraa, e hitaande 2050, ko Siin wontata leydi ɓurndi doolnude e wiindere ndee, Amerik rewa heen, Inndo ara, Beresiil sukka heen, Riisi ara. Siin maa ardito Amerik hakkunde 2020 e 2030.
Leyɗe BRICS
- Beresiil : Leydi nayaɓiri to bannge faggudu e ngalɗoo dental, ɓurndi ƴellitaade e leyɗe Amerik worgo.
- Riisi : Duuɓi jonɗi jooni yimɓe mayri ina ustoo keeweendi, ko noon kadi ndi deestortoo to bannge mbaylaandi, kono endi lutti heewde doole to bannde koninkaagu (kayri sukki Amerik). Ko ɓuri heewde e ngalu mayri ummorii ndi ko oogirɗe (Gaas, Petroŋ, Iiraaniyoom ekn).
- Inndo : Leydi kaawisaaji. Kayri ɓuri famɗude doole e dental ngal, kono ko e mayri fof ngalu ɓuri feccitoreede no moƴƴi hakkunde yimɓe. Janngo, kayri ɓurtotoo leyɗe ɗee fof heewde yimɓe (ɗoo e 2025 ma ndi daɗto Siin heewde yimɓe). Ko ɓuri heewde e yimɓe mayri koɗi ko dowri.
- Siin : E nder duuɓi capanɗe tati fat, Siin wontii leydi ɗiɗmiri to bannge ƴellitaare. Ko ɓuri heewde e dañal mayri ummortoo ndi ko e njeeygu geɗe keewɗe huutoreede e nder winndere ndee. Ƴellitaare mayri noon, wonaa tan to bannge faggudu, ndi nawdi ko fof : ƴellitaare faggudu e kaalis e konu e pinal kala.
- Afrik Worgo : 50 miliyoŋ fittaandu ina nguuri e ndii leydi. Kono endi toowondiri e Siin no feewi : Ƴellitagol Siin ina sowoo ƴellitagol mayri laabi 16. Jeyegol mayri e ndee fedde (BRICS) waawi faamreede tan ko so ndi hiisoraama leydi jooɗaniindi Afrik.
Leyɗe goɗɗe ina njiɗi naatde ndeeɗoo fedde : Meksik, Koree Worgo e Turki.
________________________________________________
Batuuji BRICS
– 16 suwee 2009 to Lekaterinbourg, to Riisi e 16 abriil 2010 to Barasiliyaa, laamorgo Beresiil ; e 14 abriil 2011, batu tataɓu jooɗii ko to Sanya (Siin). Ko ɗoo BRIC wonti BRICS, nde Afrik worgo naati fedde ndee. Ko ɗum kadi fusi Tatiiru Beresiil-Inndo-Afrik Worgo, naattundu hankadi e BRICS.
Bookara Aamadu Bah


text:
Tomaas Sankara ko almuudo belɗo hakkille, laaɓtuɗo kaaɗtudi. Hitaande fawtii heen, caggal nde o heɓi berwe makko, o wayli tufnde, o waɗi kawgel ngam faytude e konunkaagal. Alla walli mo, hoddiro e fartaŋŋe ngonani mo, o jaɓɓaa e duɗal konunkaagal, ngal ɓe mbiyata ‘’Piritanee konunkooɓe kajogo’’ to sahre Wagadugu. Nde baaba makko nani ɗum, haawaa. Ko adii fof o tintinaani ɗum e ko refti heen, o jooɗtoranooki, kanko baabiraaɗo o wonde Tomaa Sankara ena weliri noon fof hakkille.
Tomaas Sankara ko almuudo belɗo hakkille, laaɓtuɗo kaaɗtudi. Hitaande fawtii heen, caggal nde o heɓi berwe makko, o wayli tufnde, o waɗi kawgel ngam faytude e konunkaagal. Alla walli mo, hoddiro e fartaŋŋe ngonani mo, o jaɓɓaa e duɗal konunkaagal, ngal ɓe mbiyata ‘’Piritanee konunkooɓe kajogo’’ to sahre Wagadugu. Nde baaba makko nani ɗum, haawaa. Ko adii fof o tintinaani ɗum e ko refti heen, o jooɗtoranooki, kanko baabiraaɗo o wonde Tomaa Sankara ena weliri noon fof hakkille.
Ko e ngaal duɗal, o nanata jippineede Moriis Yame-oogo e jappeere yiilirde ngenndi.
Ɗum woni gargol konunkooɓe e laamu ñalnde 3 siilo walla samwiyee hitaande 1966. Etee oonɗoon liɓaaɗo e nguunɗoon ñalngu ko ko toɗɗitanoo yo o ardo laamu ngu wonaani hay lebbi tati. Liyetnaa-kolonel Sanngulee Lamisanaa, gonnooɗo mawɗo ‘’ Etaa Masoor ‘’ konunkooɓe, arditii laamu ngu. Ciftinen banndiraaɓe wonde ooɗoo gorko ko ‘’aaseen kommbataa ‘’ wonnoo e konunkaagu tuubakiri. O tawtoraama golwole baɗnooɗe to Enndo Siin e to leydi Alaseri.
Heblo duɗal konunkooɓe ɗo Sankara woni ɗo ena himmiri haa ko foti alaa: subaka ko jaŋde huuɓtidinnde , so kikiiɗe arii ko coftal ɓalli e refto konunkaagu. Sankara ena yahra e duuɓi noogaas, fooɗi ‘’ bakkaalori ‘’ mum fiyi e jiifa tawi alanaa ɗum tanaa. Nii woni o suɓaa yo o jokkoy jaŋde ofiseeji to duɗal konunkaagal Antasiraab to leydi Madagaskaar. Dumunna mo o waɗi e ndii leydi ko duuɓi tati. O yahnoo ko e hitaande 1970, o arti ko e hitaande 1973. Nde o arti e leydi maɓɓe nde, oon sahaa ko o ‘’ suu-liyetnaa’’, omo yahra e duuɓi noogaas e nay. Hakkille o yahraano to bannge dawrugol e oon tuma. Yahi haa ɓooyi seeɗa kadi, e hitaande nde wootere, o neldaa leydi Farayse yo o janngoy diwgol to duɗal Poo, ngal ɓe mbiyata e ɗemngal farayse: Ecole des Parachutistes de Pau. Ko njillu makko to leydi Farayse, hakkunde jotondire makko e sanɗaaji jaaɓi-haaɗtirde e ardiiɓe pelle dawriyankeeje leydi makko tawi ko wonɓe toon, nguddatani mo damal feewde e nguurndam dawriyankeejam. Gila ndeen o seeraani e sorsortude e maɓɓe e wasiyaade ɓe yo ɓe tiiɗno ɓe ndeena ngootaagu. Gila ndeen kadi o seeraani e tawde ɓe e nokkuuji maɓɓe e rentinde ɓe ngam wostondirde e maɓɓe miijooji.
Nde yahnoo haa ɓooyi won e yimɓe he mbaɗti ko sikkitaade mo, yo taw o wonaa ñukkintooɗo mo laamu Sanngulee neldi toon. Nde o arti e hitaande 1974, hay miñiiko, kanko Tomaa Sankara, ena wiyee Paskaal Sankara, nde wonnoo gollotonoo ko e pelle cuuɗiiɗe, seeraani e tuumde mo. Kono nde yahnoo haa miijo ngo Tomaa joginoo ngo laaɓtani mo woni fof, Paskaal faami wonde ndeke ena woɗɗunoo faamde mawni mum o.
Ko kanko Tomaa Sankara haalnoo ɗiiɗoo konnguɗi: So neɗɗo ɓuraani baaba mum yo anndu won ko heddoraa walla mbiyen kadi: kacce ngoodanii ngel mo waɗaani haa ɓuri ko baaba mum waɗnoo. E ɗemngal farayse: a honte celui ŋuine fait pas mieuƴ ŋue son père. Ngooɗoo miijo o dañnoo ɗum ko Madagaskaar. Omo wiya kadi: Konunke mo aldaa e heblo dawriyankeewo ko ceddeejo doolnuɗo ( un militaire sans formation politiŋue est un criminel puissant). Ngoo miijo kadi, o dañnoo ngo ko nde o yahnoo Farayse.
Ɗum waɗi, nde o arti, o jokkondirii e yoga e pelle dariiɗe ɗe o tawtunoo ɗoon. O seeraani kadi e tawtoreede batuuji majje. Goonga nii pelle dawriyankeeje ko ko caltanoo e leydi he gila e garal Sanngulee Lamisanaa e jappeere kono ɗuum fof e wayde noon, haɗaani ɗe golloraade nder, dillude e sarde kaayiton kollitoowon mette majje, kannje pelle ɗe. Heen gootol yumma Tomaa nde wonnoo ko yeeyoowo ñamako etee yiyataa binndi, dañii heen subaka mettuɗo. Oɗon nganndi jeeyoowo ñamako, simme walla caaf no wayi hatojinde e kaayit. Kanko ne o hawri heen ena weɗoo, o anndaa ko winndaa heen, o waɗi horde makko haa heewi, ngam soomroyde njeeygu makko. Ndeen alkateeɓe njiyii mo, ñalnde heen o ñalli ko polis. Fayndaare nde ko anndude hol to o heɓi ɗiiɗoo kaayitaaji? Mbele o itti ɗi ko e nder galle maɓɓe walla o hocci ɗi ko caggal galle? Nde tawnoo e oon sahaa, eɓe cikkitii Tomaa Sankara e miñi mum Paskaal Sankara.
Nokku ɗo darnde Tomaa Sankara fuɗɗii fof ɓurde feeñde ko e hare hakkunde Mali e Hot Woltaa e maayirɗe hitaande 1974 fayde darorɗe hitaande 1975. Oɗon nganndi tuggude e hitaande 1972, yooro ena tampini leyɗeele men ɗe. Bannge yo bannge ko kasaara ndariindi. Sabu kulhuli e yiɗde daɗndude ko heddorinoo, aynaaɓe rewonaaɓe, ɓe Muritani e ɓe Mali ndaayani Hot Woltaa sabu ko toon keccol ɓuri wonde. Ndeen ɓe ngarii, hawri e ndiyam ena saɗti, ko kaŋŋe e oon sahaa, aynaaɓe malinaaɓe e hot woltaanaaɓe piyndiri bone yaraano. Haalooɓe Pulaar mbiyi: haayre weddaande, wiyetaake ko ɗoo haaɗata walla ko ɗo nde yanata.
Hare nde ɓurti juuɗe aynaaɓe haa jibini luural hakkunde laamuuji ɗee leyɗeele ɗiɗi. Nde wonnoo nokku o woni ko e sara keerol, to Mali e to Hot Woltaa, gooto fof woni e teeɗanaade mo. Nii woni, ɓe ndewi ɓe ngoppaani haa conndi duki hakkunde maɓɓe. Ndeen jeynge huɓɓii hakkunde ɗee leyɗeele ɗiɗi, no yoga heen mbiyri, Sankara ñaagii nde nawetee toon. Ko goonga o teskinii toon to bannge jaambaraagal kono ɓuri feeñninde mo ko hurum mo o joganii kala aadee. Sahaa gooto, kanko e taƴre nde o ardinoo nde, ɓe njuuki konunkooɓe malinaaɓe, kono o wiyi ko hay gooto oto fellu neɗɗo. Yo ɓe kuccin cerɗi maɓɓe dow tan. Ɓe mbaɗi noon haa ɓe njaggi kamɓe fof tawi hay toɓɓere ƴiiƴam rufaani. Ko kanko fof adii ñiŋde hare nde: ko adii fof ko nde hare nde jaraani sabu ko woni sabaabu ko, haanaani addude hare hakkunde leyɗeele haa teeŋti noon e ɓiɓɓe yumma hoɗdiiɓe. Ko refti heen kadi, hare nde yani ko hakkunde waasɓe. Kala ko fotnoo waɗeede e geɗe nafooje ngam naftude leyɗeele ɗe, huccintee ko e kaɓirɗe boomooje, mbooma leyɗeele ɗe.
O yiydi, kanko Tomaa sankara, ko adii fof e Haari Sonngo, caggal ɗuum e won e ofiseeji, ɓe cari kaayiton ceyfitoowon hare nde. Oon sahaa o anndondiraani tawo e Belees Kompaawore.
Ganndondiral hakkunde Tomaa Sankara e Belees Kompaawore fuɗɗii ko e wuro Rabaa laamorgo leydi Marok to ɓe ngarnoo ɓeydude jaŋde kon fayti e diwgol. Ɓe kawriti e wuro Rabaa ngo ko e hitaande 1978. Ɓe ngondii e suudu wooturu lebbi joy haa ndawdi e naange: siilo haa duujal( samwiyee haa mee).
Ko kamɓe njahdata, ñaamdata kadi leldotoo ɗo gootel. Gila ndeen ɓe ceertaani so wonaa ñalnde…
Ciftinen banndiraaɓe wonde Belees Kompawoore ko miñi mum Sankara to bannge duuɓi. Ko gorko jeeɓatnooɗo Tomaa, jiɗnooɗo ɗum kaaɗtudi. O heɓi bakkaalori makko ko e hitaande 1973 e wuro Wagadugu. Caggal ɗuum, o yahi ɓeydoyde jaŋde to duɗal ofiseeji wuro Yaawunnde, laamorgo leydi Kameruun. O arti ko e hitaande 1975.
Caggal gummitagol Tomaa e Belees to Maruk, Alla waɗtidi ɓe, kamɓe ɗiɗo fof, e nokku gooto, eɓe njanngina ɗoon ko fayti e diwgol. Ngoon wuro wiyetee ko Poo. Ngo woni ko bannge worgo, 147 kilomeeteer wonande Wagadugu, 18 km wonande keerol maɓɓe e leydi Gaana. Ko duɗal konunkooɓe woni ɗoon. Ardinoo ngal ko Tomaa, gila ɓe njahaani tawo Maruk. Nde ɓe ngarti nde ne, ko kanko kadi woni mawɗo, Belees sukki mo. Belees wonaano neɗɗo dawriyanke. Ko Sankara naatni mo heen.
Poo ko nokku toɓeteeɗo kaaɗtudi. E nder hitaande, eɓe tonnga fotde 900 millimeeteer ndiyam. Ko nokku kadi ɗo kullon njeñata: ñiibi, barooɗe, cewɗi, pobbi, ekn…
Ɗuum fof e wayde noon so ceeɗu naatii, wuro Poo ngo ena saɗa ndiyam. Wonaa nde njiɗɗaa fof njarataa, wonaa kadi nde njiɗɗaa fof loototoɗaa. Wurankooɓe ɓe, ko maa taƴa subaka fof e Alla jolɗe, nde ndaña ndiyam. Konunkooɓe ɓe e koye mumen ena tini rafi ndiyam ɗam. Waɗi sahaa gooto, hay ko filtatnoo e ndiyam natti yiyeede. Hay ko ena sooɗee ko maa ɓulnee.
Liyetnaa Sankara haaɓi no ɓe nguurdi nii, joli e werlaa mum, yooɓii yimɓe e kaɓirɗe, fayi Wagadugu. Ndeen o yettiima, o fayi to yeeyirde masiŋaaji pooɗooji ndiyam. O yeeytii heen gooto, o wiyi yo o tonngane njaru mum e kaayit. O yalti. Hol to o tiindii ? O tiindii ko to gollordu mawɗo leydi ndi hono Seneraal Sanngulee Lamisanaa. Nde o ari haa o fayndii, kanko gooto o tellii, o yahri koyɗe haa o yettii. O tawi deenoowo ena darii e damal, o haalani ɗum haaju makko. Oon haɗi mo ɓennude sabu o aldaa e yamiroore.Sankara finni haa ɓurti, wiyi mo: so a woppaani mi naat mi, kala ko waawi arde heen ko aan roondi.
Oon waynitii mawɗo mum, telefoŋaaji njokkondiri haa yettoyii to mawɗo leydi. Seneraal Sanngulee Lamisanaa yamiri yo ɓe ngoppu mo, o ɓenna. Nii woni o woppi Tomaa ɓenni. Sankara yettii, wiyi e gollordu he corok ! O hanngaani baafal kadi o salminaani, o liɓi ngol konngol e noppi mawɗo leydi ndi: Ko a Seneraal, miin ko mi liyetnaa. Ɗum firti enen ɗiɗo fof ko en ofiseeji.
Mboɗo wondi e yimɓe ngalaa hay toɓɓere ndiyam ko njari. Mboɗo yiɗi masiŋ pooɗoowo ndiyam, njaru mum nani, yoɓ.
Sanngulee Lamisanaa yoɓi haa ɓurti haa ɓe ndañti heen coodgu jamɗe lomtinirɗe( pièces de rechange), caggal nde naamndii mo so tawii alaa ko heddii. Tomaa wiyi mo ko ɗuum tan wonnoo koyɗe mum. Ko nii Poonaaɓe, konunkooɓe e siwil en jeyaaɓe ɗoon ɓe, keɓiri masiŋ. Ɓe ngasanaa boyli, ɓe ndañi ndiyam nduumiɗam.
Belees Kompaawore, nde lomtii mo e duɗal Poo ngal e hitaande 1981, yamiri yo konunkooɓe ɓe mooftat e njoɓdi mumen hay so ko seeɗa. O ɗaɓɓiri gooto fof nde udditta faawru to booñ ngowaari ‘’ caisse d’épargne ‘’, mbele ɗoon e duuɓi ɗiɗi, gooto fof ena daña soodde hay so daabayel, ko wayi o moto walla e ko nanndi heen. Ndeen ɓe mbaɗii noon, konunkooɓe heddiiɓe ɓe mbaɗti miijaade wonde konunkooɓe Poo ko ko pawaa e dow mumen to batte njoɓdi.
E oon sahaa, Burkinaa Fasoo woodaani tawo. Ɗum woni leydi ndi wiyetee tawo ko Hot Woltaa kono pelle dawriyankooje jowanooɗe ɗe, mbellitaama gila e lewru deesaamburu hitaande 1977. Addunoo ɗum ko toɗɗiteede Sanngulee Lamisanaa e ardorde laamu he. O toɗɗitaama kono booñuuji ɗi hay ɗigo-ɗigo walla uurngol kaalis alaa e mumen. Lewre yooro kadi to bannge mum nana ɓeydii yaha yaajde. O laamiima ko ena abboyoo e duuɓi sappo e joy daal kono alaa fof ko waylii e ngonka leydi ndi. Ko ɗuum addani konunkooɓe ɓe e gardagol Saay Serboo liɓde laamu makko, ñalnde 25 lewru noowaamburu hitaande 1980. Ko ɗoo woni peeñgol Tomaa Sankara.
Nde Kolonel Say Serboo heɓti laamu, tafi goomu konunkooɓe ngam heɓɓitaade e ƴellitde ngenndi ndi. Nguun goomu noon toɗɗii tan ko huunde e konunkooɓe. Ofiseeji tokoosi ɗi fof ena ɗeɓi ɗaweede heen. Caggal ɗuum, Kolonel Say Serboo yuurnitii, sosti goomu ngoɗngu ngu Diisnondiral Konunkaagu Ngenndi. Nguun noon noddi ko kala gardiiɗo konunkooɓe. Tomaa Sankara e Haari Sonngo ko e goomu he njeyaa.
Daraaki, Tomaa Sankara, sabu peertugol mum hakkille e juumtugol mum miijo, suɓaa koolaaɗo goomu to ardorde leydi, halfinaa kadi caaktirɗe kabaaru.
Sankara alaa ɓurnaare. Ko kanko e konunkoɓe makko ñaamdata, pijdata karte walla fuku. Ko kanko kadi hoɗanta diɗɗal naalankooɓe wuro Poo ngo. Won e sahaaji, so luural yanii hakkunde makko e mo les makko, ko semmbeeji maɓɓe ɓe ñaawirta kono wonaa to bannge nehdi konunkaagu. Omo nanondiri e ɓe o ardii ɓe haa ko foti alaa. Ko ɗuum saabii nde o toɗɗaa yo o won koolaaɗo laamu, o salinooma ko juuti. O wiyi: Miin ko mi konunke. Alaa ko mbaawmi wonde so wonaa konunke. Hay dara alaa ko nganndu mi e laamu, hay dara alaa ko nganndu mi e dawrugol.
Kolonel Say Serboo wiyi yawii ooɗoon hujja sabu garal makko e laamu he jogii ko mbaydi konunkeeri, ndi laawol rokkaani mo riiwtude walla wappaade. Nii woni Tomaa Sankara ɗooftii, ari e hoolordu laamu e lewru colte maa mbiyen feebiriyee e hitaande 1981. Ko nii addani Belees Kompaawore lomtaade mo e ɗowgol duɗal konunkooɓe Poo.
E batu maɓɓe ngadanu, kanko Tomaa Sankara, o holliri wutte mo o ɓoornii. Batu ngu noon, ciftinen banndiraaɓe, ko batu jaagorɗe wonnoo. Ñalnde heen o ardi ko welo. O rokkaa hoɗorde fotnde e jimme makko, o salii, o ƴeewi nde les mum, o hoɗi heen. O yaltinanaa oto keso pul mo jaagorgal fotnoo jogaade hono no jaagorɗe leydi ndi fof, o salii oon kadi. O wiyi kanta mo o joginoo o, tawi so ena huɓɓee ko maa yerƴee, ɓurani mo. yoga heen ñiŋi mo, ñiŋri mo kaanɗoon ngonka, nde tawnoo naŋtoraaki e laamu he so wonaa mbele ena ndoolna walla mbele ena keewa kaalis.
E dow njoɓdi makko kapitenaagal, kanko Tomaa Sankara, omo heɓa kadi 60.000 mbuuɗu hakke ko o woni jaagorgal ko. So o yaltii kadi leydi, tawi ko e haaju laamu, ñalawma fof omo jogii 4000 mbuuɗu, ko jiidaa e kaalis mo o rokketee yo o reentoro. Sankara, ɗum ena heewri ɗum, haa ena wiya ko bonannde, jaagorɗe keddiiɗe ɗe, kañumen njondinaaki, ena njawa nde tawnoo woni e miijooji mumen ko faggaade gila sawru mbawgu waklitaaki tawra ɗumen juuɗe ɓole. Ɗum nanngi Sankara kaawisi e mettere no ɓiyi leydi darortoo jamma e ñalawma, ena nodda ɓamtaare leydi tawa miijo mum ko bonnude ngalu leydi. Gooto fof ena wasoo ɓurii heddiiɓe ɓe heewde galleeji walla geɗe goɗɗe paggorɗe maa naattinooje ngalu tawi nguun ngalu keɓraangu ɗiin galleeji walla ɗeen geɗe hesaa ko e keeceeje miskineeɓe walla leñol ngol no diidorinoo.
Ko ɗum waɗi hono maayo Muhum eɓɓanoongo golleede haa yettoyoo Kuudugu e Wagadugu, laŋde. Huufatnoo golle ɗe to bannge ngalu ko Almaañnaaɓe e yantondirde e Booñ Winndereyanke, mo ɓe mbiyata e ɗemngal farayse ‘’BanŋueMondiale “.
Ngalu ɗaminanoongu maa gasnu golle ɗe fof ko miliyaaruuji tati mbuuɗu doŋ.
Kono goomu ngardinoongu golle ɗe, Alla e huuñɗude e yiɗde sirde heen, ɓetoyi haa woni miliyaaruuji 14. Nde wonnoo ko diwi heewde fof rufat, ɗum ɓurtii no feewi, eɓɓoore nde haayti wonde. Ko noon kadi uddo eɓɓanooongo e diiwaan Sanematennga bullorinoo. Kaalis yaltinaama, huutoraama kono uddo haa jooni yiyaaka tawo. Ko hono noon balle nguura gumminooɗe to leydi Kanadaa e to Makka, njahri. Balle ɗe taƴaa ko hakkunde kaggu-laaɗe Lome to leydi Togo e to ɗe paynoo to: Wagadugu walla Boobo Julasoo. Ɗe njiytoyaa ko to jehre laggu-laggu.
Kaan ngonka no waynoo haaɓnaade nii fof, Kolonel Say Serboo yantini heen mawnikinaare. O natti diisnondirde e pelle dawriyankeeje, o haɗti geroo, o lanki laamu ngu. Tomaa Sankara ne, ɓernde nde feɗɗi, o sunii heen no feewi. Ngam saaktude ɗee geɗe cewɗe baɗeteeɗe, o tonngiti jaaynirɗe, o welliti saaktooɓe kabaruuji, o yamiri ɗumen yo cunno, caakta ko njiyti ko. No o yiɗirnoo nii kadi yahraani noon. Nii woni e lewru duujal walla mbiyen mee e hitaande 1982, o felliti ɓooraade e golle makko, caggal nde o waɗi ɓataake e mawɗo leydi ndi. Ɓataake o, ko ngam tintinde mawɗo leydi ndi e Goomu Diisnondiral Konunkooɓe Ngenndi, miijo makko ngo. Caggal nde o ɓoorii e golle makko, Haari Sonngo e kapiteen Belees Kompaawore njalti kañumen ne. Haalooɓe Pulaar mbiyi: So neɗɗo yiɗii warde rawaandu mum, fawa e dow mum sayo.
Say Serboo nde yiɗnoo heɓde mo, wiyi ɓooragol makko ngol rewaani laawol sabu kañum tinaani, tawi ena anndaa ɓataake huccinaama e mum. Sankara nanngaa, galaŋuuji mum fof keɓtaa ngam yamminde ɗum, caggal ɗuum o sokoyaa to wuro wiyeteengo Deedugu. O sokaama e ngooɗoo wuro fotde lebbi jeegom. Caggal nde o nanngaa sehilaaɓe makko ne nanngaa: Linngani e Kompaawore.
Njaay Saydu Aamadu


text:
Hol ko woni njulli ? Gollal ngal ina heewi inɗe : Duhaade, ɓoornaade, haddaade, ɓamde tuuba, biiwgal, jarle, yahde fuɗnaange wuro, yahde mbaara, naatde sukkere, heɓtude worɓe, juulneede, sunnineede. Ko adii fof, ina haani ciftinen wonde naatde sukkere ko e tawaangal hirnaange Afrik gila e yonta niɓɓi. E nder ɗiin renndooji ɓooyɗi, naatde sukkere firti ko yaltude e duuɓi cukaagu, ina naata e duuɓi cagataagal, sabu e nder ɗiin yontaaji ɓooyɗi, solima teskaa e nder renndo ko suka, hakkeeji mum fof ko jawaaɗi haa ñalnde o e sukkere. Hay huunde o ardintaake e renndo.
O hirsataa ko ñaametee, o juulnataa yimɓe, o ñawndotaako, o tawtortaake batuuji mawɓe, o yahataa hare, o yahdataa e konu, o resataa, hay ndiga heen ko o waɗata so wonaa o yaltu sukkere. O abbotaako ruggo, kala no o mawniri. Hay so konu walla ruggo jaggii mo, warataa mo so wonaa roŋku feere, sabu o limtetee ko e sukaaɓe.
Ɗiiɗoo hakkeeji fof njowtetee tan ko nde o yalti sukkere. E jiyɗe mawɓe men hanki, sukkere wonaa tan taƴde soɓɓundu suka, ɓoorna ɗum wutte haa sella wiyee o heɓtiima worɓe, kono sukkere ko jannginde nguurndam nde sukaaɓe worɓe ndewatnoo e nder ɗiin yontaaji.
Nafoore njulliyaagal ko heblude sukaaɓe worɓe timmuɓe ngoraagu, taga e ɓerɗe maɓɓe ngoraagu, sabu ko sukkere wonnoo heblirde koninkooɓe. Ko ɗuum waɗi aɓe ekkinee denndaangal golleeji nguurndam, ɓe ngoownee muñal e roondaade tampere e muuseeki e woownude ɓe njuɓɓudi ɗooftaade yamiroore gardiiɗo, ɗuum ko woni fof e no wayi fof.
So tawii ko kasi e cifti njulliiɓe ɗii fof mbaɗiraa ko waawnude ɓe gollirde hakkille e luggiɗinde miijooji e kala ko haalaa e kala golleeji aduna, e etaade faamde ko yaawi e kala no haala kaa ardi e ko ka joopii. Ɗuum fof dey ko ngam ɓe mbaawa roondaade teddeendi renndo ndi ɓe njogori huccindiroyde caggal nde ɓe njalti sukkere e ɗiin yontaaji tolnondirɗi hannde ko e waɗde soldataagal. Ko toon ɓe njanngata nehdi e muñal waawde ɗooftaade yamiroore gardiiɗo hay so ko suka, sabu sukkere jogii ko njuɓɓudi mum keeriindi.
Njulliiɓe njogii ko laamɗo jamiroowo, ɓe mbaɗa kaɗoowo, ɓe ngoppa. Ɓe ngondata ko e selbe dariiɗo darnde kapiteen e nder larme.
Ko selbe oo yahdata e maɓɓe, omo janngina ɓe kasi e jimɗi, omo seppina ɓe ha ɓalli maɓɓe cofta, ha ɓe mbarña, omo safrana ɓe barmanɗe maɓɓe.
Kono kamɓe fof ɓe ngonata ko e les njiimaandi baawo. Oon jogii geɗe maɓɓe fof. O heewi wonde ko ganndo. Ko toon ɓe njanngata naamndade konngol, ɓe pirta kasi ɗi ɓe ndokketee ɗii e jimɗi ɗi ɓe njimata ɗii.
Ko toon ɓe njnngata coftal ɓalli, ɓe pina gila weetndoogo aɓe ceppa, aɓe njima haa ɓalli maɓɓe mbarña. Ñalnde ɓe ceppi fof, janngo ɓe ndawa ladde, eɓe ekkitoo hare gaawe, eɓe timpoo caki maɓɓe faade e ɓowde e daraɓokke. Ɓe ngona toon haa ñawla, ɓe ngarta, ɓe tawta ñaamde heewnde, etee ko ɓuri heewde njulliiɓe nguuri tan ko ñaamde moƴƴere, teewu e nebam e ñameeje goɗɗe belɗe. Faayiida e nguurndam njulli ko nii woniri. Geɗe keddiiɗe ɗee ina pacciree e nder deftere ndee.
- Daawal ɗiɗi : ngonka njulliiɓe
Njulliyaagal ko ko teeŋti e nguurndam suka. Ko ɗuum tagi ina heblanee. Suka duhiiɗo oo wonata ko e nguurndam keeriɗam haa nde o yalti kala.
Jamma njulliiɓe mbaaldi anniya duhngal so sagataaɓe mbaaldii anniya duhaade janngo, huufooɓe maɓɓe ɓee ina ciftina ɓe ñalnde duhngal maɓɓe, ɓe mbiya :
Aset faande, aset faande so yettiima
Tijjanoonde tijjanoonde so yottiima
Wonaa ɗeeɗol, wonaa ɗeeɗol ɓenndaani
Ɓenndi ɓenndaani janngo en ndawrat coñal
Mbiiri mbaara puɗal naange weetndoogo
Neene Amadou banndi Amadou onon ɗaanii min ɗaanaaki
Ummo-ɗee njuulee nanon ndaakon ɓiɗkon mon.
So eɓe njima wowru njulliiɓe nduu, ɓe mbiya :
Garga yoo boɓal
Wooy Amadou garga boɓal
A dakkanii jombayel yarii
Ƴiiƴam sagataaɓe a yarii.
Ñalnde duhngal
Ñalnde duhngal ngal ina waɗee noon. Yimɓe fof ndentoya caggal wuro to duhngal ngal waɗoytee too, piyanɗe ina pellee. So duhnoowo ina ara addora garga (wowru hiiɗndu, nattundu huutoreede), jaynge huɓɓee sera ɗoon, wudere mawnde addee, hurlee no cuurel ngel alaa tiba nii.
Duhotooɗo oo e duhnoowo oo ngona nder. Sagataaɓe ɓee kersondirtaa e duhotooɓe ɓee, ndaroo, taaroo ɓe, nannga wudere ndee. Duhotooɗo oo daroo, saaɗnoo e dow garga llnaaɗo oo, o huccita fuɗnaange, dicca koppi mum e dow lydi ngm feewnitoo, tawa suka oo ɓoortii tuuba mum ina haddii wudere.
Duhnoowo oo haɓɓa raɗo walla gaarawol ɗo foti taƴeede ɗoo, o fooɗa haa ƴeera, o waɗa laɓi mbelki no pemmborki nii, o taƴa nguru nguu, o feewna haa feewa. Heddoo ƴiiƴam ina toɓɓita e dow wowru hee. O yaha o jooɗoyoo. Barmannde ndee ubbiree ndoondi ngulndi walla leydi ngulndi. (…)
Ittaa ko e deftere : nguurndam njulliiɓe nde ceerno Yero Dooro wallifinoo.


text:
Fooyre Bamtaare : hol to njeye-ɗaa e gure men Fuuta ?
Katante leñol (KLñ) : mi yettiima aan jooɗaniiɗo Fooyre Ɓamtaare (F.Ɓ.), dokkuɗo mi fartaŋŋe waawde jokkondirde e ndee jaaynde, tawi ko e yeeso jaaynde nde korsin-mi, e yettude ɓeen hatanteeɓe huɓɓooɓe ndee fooyre to rewo Afrik. Miin noon njeyaa-mi ko Aañam Yeroyaaɓe e nder Booseya kadi e dowla Senegaal.
F.Ɓ. : Hol no ndee innde « Kalante leñol » ardi e maa ?
KLñ : Inniri mi noon ko Njaay Saydu Aamadu, hono Gelongal Fuuta. Ko kayre noon ɓeydi darnde anm sabu so neɗɗo inniraama ndee innde, sañnjaama, fooftere alaanaa ɗum hankadi.
F.Ɓ. Hol nde naat-ɗaa e Pulaar ?
K.Lñ : Caggal nde njannginaa-mi Ɓuraana haa njoofnu-mi, to Aañam Siwol, to ceerno Maajakatee Kah, paytu-mi Cilon to Ceerno Abdul Qaadiri Lih, njanngini-mi toon sariya ko biyeteeɗo Aamadu Tijjani Jah, gila ndeen giɗli am e Pulaar ena ɓeydoo ñalnde kala, haa uddit-mi heen duɗe, njuɓɓin-mi heen jime, miɗo waɗa jeewte, mbinndu-mi heen defte … seeraani, mboɗo yiɗa Pulaar haa ngongɗin-mi so tawii tan neɗɗo daraniima leñol, tawi ko giɗgol goonga hay dara o jillinaani heen, so o maayii, ko aljanna o fayi.
F.Ɓ : heewɓe nanatnoo dille Katante ko e nder Senegal. Ko sakkitii ko, keedtu-ɗaa ko to duunde Orop, haa teeŋti e leydi Farayse, hol no mbaaw-ɗaa jokkirde toon darnde nde ndarino-ɗaa gaay nde ?
K.Lñ : Pulaar wiyi « wojere yiɗiri mbabba ko kam en nanndi noppi » kadi no neɗɗo hoɗiri ko noon yillortoo. Naat-mi Farayse ko maayirɗe 1990, leelaani e darorɗe 1991 tan naat-mi e Fedde Kawtal Janngooɓe pulaar fulfulde e nder winndere. Oon sahaa ko e naange e hoore nguurndam Kawtal. Leelaani ɓe kalfini mi heen geɗe keewɗe, ɗuum reɓi haa ngardinaa-mi Kawtal e daawal 2003-2005, ko e nder ngardiigu am Kawtal noon dille Tabital Pulaagu naati Farayse.
F.Ɓ. : ko e oon saanga mbiy-ɗaa miijo sosde Tabital Pulaagu winndere naati Farayse, kala leydi ndi fulɓe ngoni wonta catal e cate Tabital pulaagu. Ngoon miijo hol no jabboraa ?
K.Lñ : ngal naamnal ko doondingal haala njuutka. Ko e oon sahnga caɗeele e peccooru peeñi e Kawtal. Ko adii luural amen nii, hono ngaal luural feeñii to Senegaal hakkunde ARP waɗtude ɗum Tabital pulaagu walla ARP oo heddo tan ɗo wonnoo, haa Kaw tal neldi toon sete maslahaa. Ndeke deƴƴinatnooɗo woyooɓe yantii e woyooɓe, nde Tabital pulaagu naati Farayse, minen ne min keɓi ɗeen caɗeele hakkunde wiyɓe Kawtal yo heddo Kawtal tan, e wiyɓe yo innde ‘Kawtal’ nde waɗte ‘Tabital Pulaagu Farayse’ : ko hakkunde ɗee inɗe ɗiɗi luural waɗi, Kawtal wonti sengooji ɗiɗi pooɗondirooji.
F.Ɓ. : Yo wiye ‘Kawtal’ walla yo wiye ‘Tabital Pulaagu’, mbele wonaa ‘ittu ɓoggol, waɗ e ñale, walla ittu ñale, waɗ e ɓoggol’ ? Mbele wonaa « yo ñale hume tan » ? Ɓayri inɗe ɗiɗi ɗee kala ko fayndaare wootere, hol ko luurdi ɗum ?
K.Lñ : ellee ko daraa ko walla ko daranaa ko, won soomɓe goɗɗum ko wonaa ko yehetee ko. Ko e ɗii miijooji ɗiɗi yimɓe peccii, haa laaɓti, ɓee ngonani ko Kawtal, ɓee ngonani ko Tabital. Sikkeeji e tuumondiral, ŋuttu-ŋuttu naati ɓerɗe fof ñawi. Nde haala ka heewi, wiyaa yo woote waɗe.
Wootewaɗee, so gasii hollitoyee mooɓondiral potnongal jooɗaade e 2005. Woote waɗaa miijo Tabital ngo fooli. Wananɓe Kawtal ɓe mbiyi woote ɗe ndeewaani laawol, sabu yiytaama won wootɓe ngalaa karte. Hankadi sabbaa e mooɓondiral haa yettoo.
Nde mooɓondiral ari 2005 ɓennini miijo yo waɗte Tabital. Luural ngal mawni, batu fusi yimɓe carondiri tawi kawraani. Nde ɓooyi woodi dañɓe miijo saroraade nii ena hersinii e leñol no woorunoo. Goomu njoyo sosaa yo yuurnito golle ɗe, njoyo ɓe njuurnitii, mbaɗi woote, heen tato ngonani ko Tabital, ko ɗo geɗe ɗe mbuɗi, ɗekki.
F.Ɓ. : Nde miijo Tabital ngo fooltii, ɗekki, hol ko jibinaa caggal ɗuum ?
K.Lñ : caggal ɗiin ɗekki, hoyreejo kiiɗɗo Kawtal (haade mooɓondiral sarinooma) winndi cate Kawtal fof, no kaaldigal ngal jokkiri hankadi ko Tabital tan woodi. Batuuji keewɗi mbaɗi haa batu jooɗii, yiilirde Tabital Pulaagu Farayse (TPF) darnaa, wonti kala jiɗnooɗo Tabital sosee, abbii heen, kala gonanɗo Kawtal diri dow. Wonti hare hakkunde pelle ɗiɗi … hankadi haala bonnaa tan haa boni, ñawannde waɗi ronkaa cafroowo.
F.Ɓ : caggal cosgal TPF, aan gardinooɗo Kawtal o, hol no nguurdu-ɗaa hakkunnde ɗe pelle ɗiɗi ?
K.Lñ : caggal cosgol nde TPF, hankadi wonti Kawtal ena haɓoo Tabital, Tabitalnaaɓe ndarni goomu yo yimɓe naattu e Tabital ; ko ɓeen noon ɓuri yaajde jeeyngal, naatni e hakkillaaji yoga yimɓe, wonde saliiɓe tabital pulaagu ɓe, calorii ɗum ko njiɗaa innde ‘pulaagu’ nde, heewɓe nootorii heen hare e cekedele. Ko ɗo Kawtal dañi caɗeele, miin e hoyre am ngabbitii-mi e Tabital pulaagu sabu keewal ko toon yahri, kadi, to Kawtal to, ko ñalnde hare dawi tan njiyataa yimɓe, so hare ɓennii, alaa mo njiyataa… Mbinndu-mi Kawtal ɓataake jaltugol sibu mi waawaa jeyeede e Fedde hare tan nde alaa golle, alaa e sago yimɓe njoɗodoo, wooda ko pewjidi.
F.Ɓ : Caggal ɓataake ma o, hol jaabawol Kawtal ?
K.Lñ : Mi dañii caɗeele e ñiŋooje ɗe ngalaa ɗo kaaɗi, mi wiyaama ko mi taƴoowo enɗam. Ko e oon sahnga deftere am « giɗgol goonga » yalti, heen fedde wootere hay gooto soodaani nde, sabu wiyeede ko mi jamfiiɗo leñol.
F.Ɓ : E kuuɓal, hol no nguurdam Kawtal e Tabital Pulaagu Farayse ngoori hannde ?
K.Lñ : hannde o, so miin haalantu maa alaa heen Fedde tiiɗnde to bannge golle, ko batu waɗat tan, haalee ko tiiɗi, tawi golle ngalaa.
F.Ɓ : hol wasiyaaji ma ?
KLñ : Alaa e sago hoyreejo Tabital Pulaagu Winndere (TPW) faama so TPW arnoo ko naftude fulɓe, hannde, naftaani, lorlu, sabu alaa fof leydi e leyɗeele fulɓe ɗo peccoor alaa, tee ko adii Tabital Pulaagu, yimɓe ena ndeeƴnoo. Sabu wonde mi hannde tergal TPF alaa e sago miijo heso ƴettee, naamnal kesal naamnee, hol ɓeto golle TPW, tawa geɗe moƴƴe walla bonɗe nde fedde nde addi e leyɗeele fulɓe ina kaalee.
F.Ɓ : A jaaraama Katante Leñol
Waɗi jokkondiral ngal ko
Abuu Aamadu Joop to Likseyba Gorgol (Muritani)
ñalnde 9/08/2010


text:
Mbele ko rewam geddere jannginooɓe duɗe jaŋde hakkundeere, nde nganndu-ɗaa haa jooni ena jokki woni sabaabu mum walla ko hujja goɗɗo mo jokkondiraani e dillere adannde ndee?
Hannde, dewo (alet), ñalluɗo 18 lewru jolal (noowammbar) 2012, sukaaɓe rewɓe e worɓe, almuɓɓe janngatnooɓe hitaande adannde e ɗiɗaɓere to duɗal ngal ɓe mbiyata kolees Marbad (collège de Marbad), seppii e damal gollordu mawɗo falnde El Miina (prefecture d’El-mina) ngam wullitaade caɗeele e rewam ŋakkere jannginooɓe nde ɓe ngondi gila nde duɗe ɗee ngudditaa. Haa hannde, e no mbiyri, kamɓe sukaaɓe ɓee, wonde won e jannginooɓe ɓe ɓe njiyaani tawo ko wayi no jannginooɓe hiisa, ganndal-leydi e daartol. Ko ɗoon poliseeji ngari ngitti ɓe ɗoon.
Ɗum dey ko huunde nde woowanooka yiyeede e almuɓɓe janngirɗi tokoosi jahrooji e ooɗoo tolno. Heewnoo ko jinnaaɓe ndadoo, ndaroo, mbaɗta semmbeeji mum en fof e jaŋde ɓesnguuji mum en, ndonka ɗi haa jarana ɗum en boylude ɗi sabu aannde caggal nde waajuuji; kareeli e mbelnaaji ndonkani. E ooɗoo subaka hannde yiyaama ko luulndii ɗum, so sukaaɓe, ɓe keɓaani woon humpito tawo, daraade e yeeso mawɗo falnde ngam naamndaade hakkeeji mmumen.
Gelongal Fuuta, lollirɗo Njaay Saydu Aamadu
Natal : sanɗaaji Rifiske (Senegaal)


text:
Miɗo anndita ɗoo nduu lewru sabbordu suumayee mawndu, hittundu fuuta Jaloo. Lewru hittundu e jamaa on fow Fuuta, teŋtinii non jiwɓe ɓen, sabu ko e mayru woni ko ɗuuɗuɓe e maɓɓe resetee, jombee ɗowtitee, dewle ɗen sukkira fuɗnaange e hiirnaage, ley e dow, nano e ñaamo…
Si mawɓe ɓen innitinriino nduu lewru “Sabbordu suumayee”, sukaaɓe hannde ɓen ko “Sabbordu sonna” jammi ndu! Mo bee e faandaare mun; mawɓe ɓen faandorii e cuɓal maɓɓe ngal, tawde ko ndun lewru ɗon fadortee (sabboree) suumayee on. Sukaaɓe ɓen kan faandori jammoore mun nden tereeti sonna on, sabu ko e nduu lewru woni ko dewle ɗen sukkata fuuta…Sabbordu suumayee, e sabbordu sonna, ko innɗe ɗen serti, kono lewru ndun kan ko woorturu, haajuuji ɗin ko woowaaɗi…
[irp posts= »3316″ name= »Pine fulɓe yeeɓaama ka saare mawnde Konaakiri (Gine) »]
Mi lamndoo! Hol ko nduu lewru lolliri Fuuta Jaloo? Immorde e finaa-tawaaji, ekn?
Ka banngal diina, nduu lewru ko hebilordu fii korka kan, hebilordu suumayee on, hebilordu daranaade dewe ɗen ka suumayee…
“Yumma Aa’isha (Yo Alla wele ɓe), no fillii wonde Nulaaɗo Alla on mo jam e kisiyee woni e mun on; ko e nduu lewru ɓuraynoo hoorude si feƴƴii suumayee”. Haa ɓe lamndaa fii ɗum, ɓe jaabii (Yo Alla hisnu ɓe): “Ko e nduu lewru woni ko golleeji ɗin ɓamtetee ka Alla, miɗo yiɗi nde golle am ɗen ɓamtetee ka Alla tawa miɗo hoori”.
Ka bangal finaa-tawaaji non, ko no hollir-ɗen non ka hunorde, ko e nduu lewru dewle ɗen dabbata fuuta Jaloo, ko kayru woni tereeti sukaaɓe ɓen (worɓe e rewɓe), mo jombaaka e mayru, haray heddike ko arata! Hiɓe jalira ɗum sontuɓe ɓen!
Dewgal woo dewgal, ko maa ngal fuɗɗora toraare, hari ɓaawo ɗoo nun, ko mawɓe suka on torantoo mo sonnaajo makko arano on, foti non ko kanko yi’I mo walla le ko mawɓe ɓen tini mo, goro yaltinee kisan, ko ɗen gorooje wi’etee Hunorɗe laawol, e maanaa “lamndorɗe si jeyɓe jogaaki”…
Adadu ɗen gorooje, ko ɗe sappo (10), woɓɓe waɗa saaku lamɗam, walla kore tew kosam, ekn. Ɗum ɗon fow naɓee ka mawɓe jiwo on fii hunagol laawol, Ko e battane nden hunannde mawɓe suka on anndata si tawii « Jeyɓe jogaaki », ngam ɓe heɓa no ɓe addira gorooje hikkuɗe ɗon ɗen.
Laawol ɗimmol ngol; Ko Goro toraare yaltinntee, ko e ngol laawol ɗon woni ko mawɓe suka on torantoo sagataa maɓɓe on jiwo ɓeya on, si ɓe okkii, haray gila nden ñannde, haa woni tuma dewgal ngal taatike woo, kañum torondirɓe ɓe ɓen (gorun kun e deyun kun), haanaa yiidude, sakko ɓe yewta, maa ɓe waɗa fija-jala! Ɗum ko ko haɗaa! Tuma kala nde jiwo on nani hito suka on; o dogay o suuɗoo, si tawii le ko bee ɓe yiida; haray ko maa si goɗɗo lombi…
[irp posts= »2028″ name= »Doggol inɗe Fulɓe »]
Mawɓe jiwo on senndana bolondaa on goroojo ɗen, ɓe waɗana mawɓe ɓen e kawte ɗen feccere, ndeya feccere; ɓe sennditana ɓeenguure nden e hedditiiɓe ɓen.
Si ɗum fow feƴƴii, ñalaande desal ngal taƴee (happee), jamaa on hollitee, mokobaaɓe ɓen teddiniree, imaamuuɓe ɓen humpitee, kabaaru on saakitee…Suka on waɗa dolokke baaba, e hudere yumma, o holtina jommba jiwo, e banndiraaɓe mun, ekn
Nden ñannde, maaro defee, lacciree surtinee, njaram hebilee, teewu defee… Haaju on waɗa, pinka fettinee, ñi’e sennditee, hoɓɓe wernee, jommba ɗowtitee, seleli yimee, hoɗo ngon nanntondira welo-welo…
Jommba bammbee ɗowtitee ka moodi mun, ɓe fuɗɗoo ngurndam kesan, ko ɗum welnii nduu lewru sabbordu suumayee ndeer Fuuta Jaloo…
Si peera mon on hewtii, humpitee Teddungal.com, ngal Misiide Ɓamtaare, ngam men sofitinana on nden ñalaande, wondude e welo-welo finaa-tawaaji men.
Men waynike, hiɗen ka peera si ko ɗum muuyaa.
Kuɗol: Tafsir Balde


text:
Koolol Waadaan ko koolol ngol laamu Muritani yuɓɓinta hitaande kala e lewru desaambar walla saawiyee e wooto e gure Waadaan, Singiti, Waalata e Tiisiit, gure ganni ɗe UNESCO waɗti e “Jeyi Winndereejo”. Ngolɗoo koolol woni jeegoɓol. Faandaare koolol ngol ko “teeŋtinde jotondiral gonngal hakkunde pinal e togo; Ko feeñninde ngalu pinal tawa ina hormii tago, ina ƴellita cofte faggudu e renndo”. E nder ɗuum, kooli ɗii ina ngaddana pine ɓooyɗe ubbiteede e anndineede e softineede mbele ina kisa e majjugol. Kono kadi ko o fartaŋŋe wonande fitiram golle en hollitde mbaawka mum en e geɗe mum en, e yeeyde ɗum en.
Koolol hikka ngol ɗum noon waɗi ko to Waadaan gila 12 haa 18 desaambar 2016. Ko rawane ngol fotnoo yuɓɓineede, kono dirtinaa sabu hawrude e sankaare ɓiy mawɗo leydi oo.
Fedde Ɓamtaare Pulaar e Muritani tawtoraama koolol ngol. Nde neldii lappol tawi ardinaa ɗum ko Faatimata Sal, cukko kalfinaaɗo golle njeñu Fedde ndee, ina wondi e Jibi Muusa Joop kalfinaaɗo juɓɓingol Fedde ndee wondude e Mammadu Njobbo Jah tergal fedde. Aɓe njahdi e naalankooɓe e fitiram golle en, hono : Jimoowo ina wiyee Jeynaba Bah lollirɗo Gawlo Rasuul, bammbaaɗo, hono Hammadi Moolo Jah, debbo Pullo hono Aysata Bah (hooreejo catal FƁPM El Miinaa), baylo hono Ibaa Conngaan lollirɗo Baylo Leñol, lawɓe hono Aliw Sow e Gemmu Jum, e sakke biyeteeɗo Buubu Jimmeera.
Udditi koolol ngol ñalnde altina 12 desaambar 2016 kon hooreejo leydi oo, hawri e juulde Mawluud Nabawii. Subaka oo ko wejo. Nde yahnoo haa jamma, hiirde yuɓɓinaa. Ndee fuɗɗii ko waktuuji 21 e tawtoreegol gardiiɗo leydi ndii kam e yoga e jaagorɗe leydi ndii, e yoga e ardiiɓe palɗe duwaan oo. Nde tawnoo ko jamma Mawluud hawri, hiirde ndee udditiraa ko Al-Quraan, caggal ɗuum ko jimɗi Nulaaɗo Alla Muhammadu (JKM) e daaɗe naalankooɓe diiwaan oo. Rewi heen ko maruknaaɓe, alaserinaaɓe, lublaaninaaɓe, malinaaɓe,… Caggal ɗum ko Jeynaba Bah (Gawlo Rasuul) e ɗoftal hoddu Hammadi Moolo Jah, waɗi ɗoon golle paayodinɗe sane, ɗe tawtoranooɓe ɓee fof mbeltii e mum en.
Ñalɗi keddiiɗi ɗii fof ko nii njahri : subakaaji ɗii ko wejo, jammaaji ɗii ko kiirɗeeli.
Sete Fedde Ɓamtaare Pulaar e Muritani oo waawiino jillaade toon nokku wuro Waadaan ɓooyngo ngoo, e jumaa ɓooyɗo oo. O njuuriima yenaande Ceerno (waliyu) wuro ngoo hono Ahmed Mustafaa lollirɗo Ɗaalib Ahmed ben Ɗawiir Jennatu.
Waadaan ina yahra hikka e duuɓi 900, e ngo heewi kaawisaaji sanne, so konuuji walla kulle njaniino e maggo, peeje ɗe ɓe ƴettatnoo, ina heen uddude wuro ngoo, ina heen woyndu ndu nganndu-ɗaa waawi yiytude ɗum tan ko jeyaaɗo e wuro ngoo, e tabalde wuro ngoo… ekn.
Ɓe keɓii naamnaade ko firti Waadaan ? Ɓe mbiyaa Waadaan firti ko “Caaɗli ɗiɗi” (Waadaani) : Caaɗngol Ganndal e Caaɗngol Tamaro.
Golle ɗee njoofi ko ñalnde alet 18 jamma e gardagol kalifu pinal.
Kuɗol Mammadu Njobbo Jah, kalfinaaɗo njuɓɓudi sete FƁPM to Waadaan, Koolaaɗo kuuɓal catal Daar-nayiim


text:
DR MUHAMADU FAALIL SIH: «PINAL KO JUBBOL NGOL GASATAA MOOREEDE, PINAL DIWTII ÑEEÑE ƊEE».,
Ɓamtaare woodanaani en, so tawii en ngardinaani pinal men. Woni pinal ko tinal iwdi mum, ganndal nduu sabbundu woofnundu renndooji men gila e jamanuuji limtinɗi, seekndu tuma, sori keneeli mbaylaandi dow daabaa fergooji. Wonaa tan jime ɗee e ngamri ndii, wonaa tan koɗli ɗii e daaɗe coorumbe ɗee, wonaa tan siŋko ngoo, toppu ngoo, fino ngoo maa cuɗaaje ɗee, haaɗaani tan e kadduki kii e moori ɗii, maa dudungal ngal e ñerungal ngal. Ko joofaa e pinal koo diwtii ñeeñe ɗee, woni cañooje heen, woni cehooje heen, woni ɗatooje heen, woni lawooje heen, woni oogooje e baylooje, woni pentooje konnguɗi ceniiɗi e gaaci dimi jartorteeɗi caggal poolguuji e golwole. Pinal diwii ɗoon so wonde ko daɗɗii ɗum ɗoo fof koo. Pinal ko mbaydi ndi renndo sañata nder lappol nguurndam mum ngam wonana ɗum ndaɗɗudi geɗe nguurndam, duttorgal, naŋtorgal, cuɗorgal, diisnorgal, teeynorgal; ko ɗum jubbol ngol gasataa mooreede, ngol kala yontannde ronata, waɗɗoo ɗum faamde cañu nguu ngam jokkude moorol ngol, nde siŋkira ngol kaaƴaaɗe jaamaanu mayre, no adiiɓe ciŋkirnoo ngol e jamanuuji kawrunoo ɗii. Ndeen noon jubbol pinal men ina fadi en; faamde ngooroondi moorol maggol ina waɗɗii e men mbele njokken haaƴde ɗii korli dimi, seŋde e majji kaaƴaade kese ɗe tafir-ɗen ñeeñal ngal hakkillaaji yonta men penti. Yonta men ka ganndineeje e karalle. Waɗde yo kootone karalle jarniraaɗe ganndineeje nguurte e jubbi pinal; ɗii dimi laadooji, piiltotooɗi laddeeji, gila to puɗnoo too e Heli-e-Yooyo haa yettii ɗo men.
Dr Muhamadu Faalil Sih